Pencemaran bau, tiga LRA di Selangor berisiko henti tugas

SHAH ALAM, 10 Jun- Lembaga Urus Air Selangor (LUAS) memaklumkan terdapat insiden pencemaran bau seakan diesel sehingga tiga ton dikesan di Stesen Pemantau Sungai Seksyen 3, Bangi, pada pukul 11.15 pagi semalam yang berisiko menyebabkan tiga loji rawatan air (LRA) dihentikan operasi.Susulan itu, Pengerusi Jawatankuasa Tetap Pelancongan, Alam Sekitar, Teknologi Hijau dan Hal Ehwal Orang Asli negeri Hee Loy Sian dalam kenyataan berkata Ops Sumber Air Negeri Selangor yang dikendalikan oleh LUAS bersama agensi berkaitan seperti Suruhanjaya Air Negara (SPAN) dan Air Selangor telah mengaktifkan siasatan ke beberapa lokasi bagi mengenal pasti punca pencemaran tersebut."LUAS sudah mengaktifkan Kod Kuning berdasarkan Manual Kecemasan Pencemaran Sumber Air bagi siasatan secara menyeluruh ke kawasan terbabit di hulu muka sauk yang berisiko menyebabkan henti tugas LRA Semenyih 2, LRA Bukit Tampoi dan LRA Labohan Dagang."Anggaran jarak lokasi pencemaran ke tiga muka sauk LRA Semenyih 2 adalah 6.63 kilometer (km); LRA Bukit Tampoi (18 km) dan LRA Labohan Dagang (31.9 km)," katanya.Beliau berkata LUAS telah menjalankan siasatan di beberapa lokasi di Sungai Balak dan ujian pensampelan bau mencatatkan bau sehingga dua ton, manakala di Sungai Sekamat dan di kawasan hulu Sungai Hulu, tiada sebarang penemuan berkaitan pencemaran bau dikesan.Katanya sehingga pukul 5.00 petang semalam, tiada lagi kesan bau seakan minyak di sekitar Sungai Balak. "Dalam pada itu, LUAS juga menjalankan pemantauan statik dan pensampelan di sekitar Jambatan Kampung Teras Jernang dan pensampelan ujian bau dijalankan setiap 30 minit,” katanya.Hee berkata bacaan yang diperoleh adalah sekitar dua ton dan sehingga pukul 9.00 malam tadi tiada sebarang pencemaran dikesan di kawasan muka sauk LRA.

Beliau berkata LUAS dan Air Selangor masih lagi menjalankan siasatan terhadap punca pencemaran bau itu dan kekerapan pensampelan bau LUAS di Sungai Langat juga dipertingkatkan daripada satu jam kepada 30 minit bagi memantau rapi status semasa air sungai. Selain itu katanya, LUAS akan mempergiatkan operasi pemantauan 24 jam di lembangan sungai utama untuk memastikan insiden pencemaran tidak menjejaskan operasi LRA dan bekalan air kepada pengguna.


Jalan di Balik Pulau dilencongkan atasi kesesakan ketika musim durian

BALIK PULAU, 10 Jun- Polis mengambil beberapa tindakan segera bagi mengurangkan kesesakan yang sedang berlaku di Barat Daya terutama di Balik Pulau di sini, berikutan peningkatan kenderaan yang masuk ke daerah itu kerana musim durian dan cuti sekolah ketika ini.Ketua Polis Daerah Barat Daya, Supt Kamarul Rizal Jenal berkata berikutan itu pihak polis telah mengambil inisiatif untuk membuat beberapa lencongan jalan dan jalan sehala di beberapa kawasan yang telah dikenal pasti di daerah tersebut.“Berdasarkan pemantauan yang dijalankan mendapati berlaku kesesakan lalu lintas di beberapa kawasan di daerah Barat Daya, ekoran cuti sekolah dan ia ditambah lagi dengan pesta durian yang diadakan bermula hari ini hingga 12 Jun ini yang dijangka menyumbang kepada peningkatan kenderaan.“Sempena pesta durian bermula hari ini hingga 12 Jun, beberapa jalan yang telah dikenal pasti akan dilencongkan bermula pukul 9.00 pagi hingga 7.00 malam dan ia juga terpakai (lencongan) bagi setiap Sabtu dan Ahad hingga hujung bulan Jun ini,” katanya dalam kenyataan semalam.Katanya jalan yang dilencongkan ialah Jalan Tun Sardon dilencongkan ke Jalan Pondok Upeh, Jalan Sungai Pinang/ Sungai Rusa dilencongkan ke Jalan Baharu, Sungai Korok dan Jalan Sungai Nipah dilencongkan ke Jalan Balik Pulau.

Ketua Polis Daerah Barat Daya Supt Kamarul Rizal Jenal

Kamarul berkata bagi jalan sehala pula, jalan yang terlibat ialah Jalan Gertak Sanggul yang mana ia akan disehalakan untuk kenderaan masuk sahaja, manakala jalan keluar akan menggunakan Jalan Kampung Masjid dan Jalan Tingkat Teluk Kumbar.Terdahulu sejak beberapa hari lepas terutama ketika cuti hujang minggu, tular video yang memaparkan berlaku kesesakan teruk di beberapa kawasan di bahagian pulau negeri itu terutama di Balik Pulau dan George Town.


Projek loji kuasa hidroelektrik: KPLB akan bertemu masyarakat Orang Asli Nenggiri

(Datuk Seri Abdul Rahman Mohamad/FOTO BERNAMA)

KUALA LUMPUR, 9 Jun- Timbalan Menteri Pembangunan Luar Bandar (KPLB) Datuk Seri Abdul Rahman Mohamad akan mengadakan perjumpaan dalam masa terdekat dengan masyarakat Orang Asli di kawasan yang terlibat berhubung isu pembinaan Loji Kuasa Hidroelektrik di Mukim Ulu Nenggiri, Jajahan Gua Musang, Kelantan.   Beliau berkata pertemuan itu bagi membincangkan mengenai ketidakpuasan hati penduduk di tiga kawasan iaitu Kampung Pos Tohoi, Pos Wias dan Pos Pulat. "Saya telah berbincang dengan Pengarah Jabatan Kemajuan Orang Asli Kelantan dan saya sendiri akan turun untuk membincangkan perkara ini dari hati ke hati dengan mereka," katanya pada sidang media selepas majlis prapelancaran Karnival Usahawan Orang Asli 2022 di sini hari ini.Beliau berkata demikian sebagai mengulas mengenai protes yang telah diadakan oleh masyarakat Orang Asli di hadapan bangunan Pejabat Perdana Menteri di Putrajaya pada Selasa lepas bagi menyerahkan memorandum bantahan pembinaan loji kuasa hidroelektrik itu.Tenaga Nasional Berhad (TNB) dalam satu kenyataan pada hari sama memaklumkan telah menerima satu memorandum daripada Jaringan Kampung Orang Asli Kelantan (JKOAK) yang membangkitkan beberapa kebimbangan berhubung pembinaan Loji Kuasa Hidroelektrik dengan kapasiti 300 megawatt (MW) itu.

(Abdul Rahmah (tengah) pada majlis prapelancaran Karnival Usahawan Orang Asli 2022/FOTO BERNAMA)

Abdul Rahman berkata projek pembinaan loji kuasa hidroelektrik tersebut telah menerima persetujuan  daripada penduduk Orang Asli di kawasan itu yang melibatkan tawaran imbuhan penempatan semula kepada 238 Ketua Isi Rumah. Beliau berkata imbuhan penempatan semula itu meliputi tapak rumah seluas 0.2 hektar dan rumah seluas 750 kaki persegi, tapak dusun (0.2 hektar), ladang getah (2.2 hektar) dan juga fasiliti awam seperti sekolah, tadika, balai rawatan, surau dan lot kedai. Menurutnya kawasan penempatan semula seluas 1,337 hektar itu juga terletak di lokasi yang berdekatan dengan kawasan asal. "Kemudahan ini yang akan dibina segera untuk memberikan kemudahan kepada mereka bukan satu perkara kecil dan melibatkan jutaan ringgit."Perpindahan dan saraan sementara pula melibatkan elaun perpindahan sebanyak RM500 per ketua isi rumah, bantuan keperluan dapur asas (RM200) dan elaun sara hidup (RM683) selama lima tahun selagi hasil ladang getah itu belum boleh dikeluarkan hasil," katanya. -BERNAMA


IATA: Perjalanan udara terus pulih dengan kukuh pada April

KUALA LUMPUR, 9 Jun- Perjalanan udara meneruskan aliran pemulihan yang kukuh pada April walaupun perang di Ukraine dan sekatan perjalanan di China, didorong terutamanya oleh permintaan antarabangsa, kata Persatuan Pengangkutan Udara Antarabangsa (IATA).Dalam satu kenyataan hari ini, persatuan itu berkata permintaan untuk perjalanan udara pada April 2022, seperti yang diukur mengikut hasil penumpang bagi setiap kilometer (RPK) meningkat 78.7 peratus berbanding pada April 2021 dan sedikit mendahului peningkatan 76 peratus tahun ke tahun Mac 2022.“Dengan pemansuhan banyak sekatan sempadan, kami melihat lonjakan tempahan yang telah lama dijangkakan apabila orang ramai berusaha untuk menebus kehilangan peluang perjalanan selama dua tahun. Data April menunjukkan keyakinan pada hampir semua pasaran, kecuali China, yang terus menyekat perjalanan dengan ketat,” kata Ketua Pengarah IATA Willie Walsh dalam satu kenyataan hari ini.IATA berkata RPK antarabangsa naik 331.9 peratus berbanding April 2021, peningkatan lebih 289.9 peratus kenaikan pada Mac 2022 berbanding setahun lepas.

(Pemansuhan banyak sekatan sempadan meningkatkan perjalanan udara)

Ia menyatakan bahawa beberapa kawasan laluan berada melebihi paras pra-pandemik, termasuk Eropah-Amerika Tengah, Timur Tengah-Amerika Utara dan Amerika Utara-Amerika Tengah. Walau bagaimanapun, RPK antarabangsa April 2022 turun 43.4 peratus berbanding bulan yang sama pada 2019.Sementara itu, IATA berkata perjalanan udara domestik April turun 1.0 peratus berbanding tempoh tahun lepas, pembalikan daripada kenaikan 10.6 peratus permintaan pada Mac, didorong sepenuhnya oleh lanjutan sekatan perjalanan yang ketat di China, menyebabkan trafik domestik turun 80.8 peratus tahun ke tahun.Secara keseluruhan, trafik domestik April turun 25.8 peratus berbanding April 2019, tambahnya. -BERNAMA


HFMD : Perak catat lebih 8,000 kes

IPOH, 9 Jun - Perak mencatatkan 8,032 kes Penyakit Tangan, Kaki dan Mulut (HFMD) bermula Januari hingga semalam.Pengerusi Jawatankuasa Kesihatan, Alam Sekitar, Sains dan Teknologi Hijau negeri Mohd Akmal Kamarudin berkata daripada jumlah tersebut, 144 kes melibatkan remaja berumur melebihi 12 tahun ke atas.Beliau berkata 787 kes atau 10.5 peratus kes wabak tersebut melibatkan pelajar sekolah rendah dalam kumpulan umur tujuh hingga 12 tahun, dan kes tertinggi dicatatkan melibatkan kumpulan di bawah umur tujuh tahun dengan 6,544 kes.Katanya, 222 kes dilaporkan sepanjang minggu epidemiologi 22 setakat Isnin lepas, yang membawa kepada penutupan 188 taman asuhan kanak-kanak berikutan arahan Pejabat Kesihatan Daerah (PKD) atau secara sukarela selaras dengan Akta 342 Pencegahan Kawalan Penyakit Berjangkit 1988.

“Daerah Manjung mencatatkan penutupan tadika tertinggi iaitu 67 tadika atau 35.2 peratus diikuti daerah Kinta sebanyak 53 tadika atau 28.2 peratus. Pihak PKD sentiasa melakukan pemeriksaan ke semua premis dan setakat ini sudah melebihi 6,000 premis diperiksa,” katanya selepas merasmikan Bengkel Perbincangan Draf  Pelan Lembangan Sungai Kinta Berasaskan Komuniti-Pengurusan Lembangan Sungai Bersepadu (CBKRB-IRBM) di sini hari ini.Menurutnya, pemilik premis perlu cakna terhadap kebersihan persekitaran dan tidak menerima sebarang kemasukan anak-anak jagaan yang mempunyai gejala HFMD, bagi mengelakkan penularan kepada kanak-kanak lain. -BERNAMA


Penggunaan teknologi terkini, pacu industri pertanian negara - Ronald

(Menteri Pertanian dan Industri Makanan, Datuk Seri Dr Ronald Kiandee (tengah) menyaksikan majlis menandatangani MOU antara Hoogendoorn Growth Management dan Idea Company Sdn Bhd)

KUALA LUMPUR, 9 Jun - Pembangunan sektor agromakanan berasaskan teknologi pertanian pintar, berpotensi memangkin industri pertanian negara.Ke arah itu, lebih ramai penggiat industri pertanian digalak menjalin kerjasama strategik bagi mewujudkan ekosistem pertanian yang menggalakkan pembinaan kapasiti, penyelidikan dan pembangunan (R&D) serta penggunaan Internet of Thing (IoT).Menteri Pertanian dan Industri Makanan, Datuk Seri Dr Ronald Kiandee berkata langkah itu juga diyakini berupaya mempercepatkan penggunaan teknologi Revolusi Perindustrian Keempat (IR4.0), selain dapat memacu pemodenan industri yang lebih pesat serta menggalakkan penggunaan teknologi dalam kalangan masyarakat petani di negara ini.Malah, Dasar Agro-Makanan Negara 2021-2030 (NAP 2.0) juga menekankan pemodenan industri dan pertanian pintar sebagai pengubah permainan utama ke arah kejayaan transformasi sektor agromakanan.

"Teknologi moden ini mampu menyediakan ladang dengan keadaan operasi yang kondusif, langkah penjimatan kos dan peningkatan kemudahan. Malah, beberapa ladang di Malaysia telah pun melaksanakan teknologi pertanian pintar seperti Internet of Things (IoT), sensor dan dron. "MAFI sentiasa menggalakkan penggunaan teknologi terkini dalam pertanian. Kami sentiasa mencari cara untuk melibatkan pelbagai pakar subjek daripada sektor awam dan swasta untuk memudahkan pengeluaran tanaman yang lebih baik dengan cara yang paling cekap yang mungkin, supaya semua orang mendapat manfaat," kata beliau semasa berucap pada majlis Menandatangani Perjanjian Persefahaman (MOU) antara pemilik inovatif sistem automasi proses dalam hortikultur rumah hijau,Hoogendoorn Growth Management dan sebuah syarikat tempatan Malaysia, Idea Company Sdn Bhd, di sini, hari ini.Tambah Ronald, kerjasama tersebut sejajar dengan aspirasi dan dasar sektor agromakanan negara ke arah pertanian yang lebih mampan, berdaya tahan dan berteknologi tinggi bagi merangsang pertumbuhan ekonomi dan meningkatkan kesejahteraan rakyat, di samping mengutamakan keselamatan makanan dan pemakanan dalam negara.


Kadar pengangguran Malaysia menurun pada April 2022

KUALA LUMPUR, 9 Jun- Kadar pengangguran negara menurun pada April tahun ini iaitu 3.9 peratus, merupakan kadar pengangguran di bawah empat peratus yang pertama direkodkan, sejak pandemik COVID-19 melanda negara pada Mac 2020.Ia menurun berbanding 4.1 peratus pada bulan sebelumnya,menurut Statistik Tenaga Buruh, Malaysia, April 2022 menurut Statistik Tenaga Buruh, Malaysia, April 2022 dikeluarkan oleh Jabatan Perangkaan Malaysia (DOSM).Ketua Perangkawan, Datuk Seri Dr Mohd Uzir Mahidin memaklumkan, trend pengangguran menurun untuk sembilan bulan berturut-turut."Kedudukan tenaga buruh pada bulan tersebut terus mengukuh dengan peningkatan sebanyak 0.4 peratus bulan ke bulan kepada 16.50 juta orang, berbanding 16.44 juta orang pada Mac.“Kadar penyertaan tenaga buruh meningkat sebanyak 0.2 mata peratus kepada 69.4 peratus daripada 69.2 peratus pada Mac 2022, menunjukkan lebih banyak penyertaan buruh dalam pasaran,” katanya dalam kenyataan.Katanya, aktiviti ekonomi terus berkembang berikutan pembukaan semula sempadan antarabangsa mulai 1 April 2022.

"Trend penduduk bekerja kekal positif dengan peningkatan bulan ke bulan sebanyak 0.5 peratus dengan jumlah tenaga kerja 15.85-juta, pada tempoh sama. "Kategori pekerja yang merangkumi komposisi terbesar jumlah penduduk bekerja, iaitu sebanyak 76.3 peratus, meningkat 0.3 peratus bulan ke bulan kepada 12.09 juta orang, berbanding 12.06 juta orang yang direkodkan pada Mac" menurut kenyataan itu.Dalam sektor ekonomi, Mohd Uzir berkata bilangan penduduk bekerja dalam sektor perkhidmatan terus mengekalkan trend positif terutama dalam subsektor perdagangan borong dan runcit, perkhidmatan makanan dan minuman serta bidang kesihatan dan kerja sosial.Katanya, penduduk bekerja sendiri terus bertambah sebanyak 1.2 peratus kepada 2.72 juta orang pada April (Mac: 2.69 juta).“Peningkatan ini sebahagiannya adalah disebabkan oleh lebih banyak aktiviti perniagaan sempena sambutan Ramadan dan persiapan menjelang Aidilfitri pada bulan tersebut."Ia selari dengan pembukaan semula sempadan antarabangsa yang menggalakkan sektor pelancongan dan industri berkaitan pelancongan untuk meneruskan aktiviti mereka, katanya.


Capai tahap membanggakan: Jabatan Penjara lahir ramai banduan berkemahiran

(Majlis Anugerah Perkhidmatan Cemerlang kepada 243 pegawai dan kakitangan Jabatan Penjara di Auditorium Jabatan Penjara di Kajang, pada Khamis)

KAJANG, 9 Jun- Kejayaan Jabatan Penjara melahirkan ramai banduan berkemahiran, disifatkan sebagai membanggakan.Menteri Dalam Negeri Datuk Seri Hamzah Zainudin berkata, perkara itu dibuktikan menerusi dua pengiktirafan yang diterima Jabatan Penjara di peringkat antarabangsa.Pengiktirafan itu ialah Anugerah Kraf Antarabangsa (ICA) 2021 kali ke-5 yang dinobatkan Lifetime Achievement for Contribution to the Sustainable Development of Craft Sector and Social Inclusion dan penyertaan di London Craft Weeks Mei lepas yang mempamerkan hasil tenunan penghuni penjara."Kita nampak dari segi peningkatan perkara dilakukan Jabatan Penjara sudah mencapai satu tahap boleh dibanggakan kerana ramai penghuni penjara sudah mula diberikan kemahiran baharu yang boleh digunakan selepas keluar dari penjara."Ini sesuatu yang baik sekali dan saya difahamkan dengan ada program seperti ini jumlah mereka yang kembali ke penjara itu juga sudah menurun," katanya pada sidang media selepas menyampaikan sijil Anugerah Perkhidmatan Cemerlang kepada 243 pegawai dan kakitangan Jabatan Penjara di Auditorium Jabatan Penjara di Kajang, pada Khamis.Menurut beliau, Jabatan Penjara kini mengalami transformasi dari pelbagai aspek iaitu tahanan, rawatan, layanan mahupun pemulihan menerusi program yang dapat memberi manfaat kepada banduan dan juga masyarakat. Sementara itu, memetik laporan Bernama, Ketua Pengarah Penjara Datuk Nordin Muhamad berkata transformasi Jabatan Penjara melibatkan pelbagai aspek utama iaitu keselamatan, pemulihan, layanan dan rawatan, reintegrasi serta percubaan dan koreksional komuniti.

(Hamzah (tengah) menyaksikan Majlis Menandatangani Nota Kerjasama antara Ketua Pengarah Penjara, Datuk Nordin Muhamad dan Pengerusi Perbadanan Perwira Niaga Malaysia (Pernama), Tan Sri Abdul Aziz Zainal di Auditorium Jabatan Penjara di sini pada Khamis)

Beliau berkata kerjasama pengusaha dan pemilik pelbagai sektor iaitu perkilangan, pembinaan, perladangan dan perkhidmatan yang menyediakan asrama di luar penjara yang boleh disifatkan sebagai ‘Pusat Koreksional Komuniti’ mampu menghasilkan Orang Diparol, Orang Diselia, Orang Bebas Berlesen serta bekas banduan yang menyertai Program Penempatan Semula. "Penjara termasuklah bagi zon tengah iaitu Selangor dan Negeri Sembilan mempunyai jumlah penghuni paling ramai berbanding zon lain iaitu melebihi 16,000 orang atau 26.2 peratus daripada jumlah keseluruhan penghuni (61,435 orang)."Walau bagaimanapun melalui usaha dan kolaborasi dengan pelbagai pihak berasaskan latihan pekerjaan serta jaminan pendapatan untuk banduan dan bekas banduan memulakan kehidupan sebenar membolehkan kadar residivis (jenayah berulang) bagi keseluruhan banduan yang menyertai program pemulihan di luar penjara hanyalah 0.39 peratus," katanya.


Dana RM500 juta bantu koperasi agromakanan, galakkan pengeluaran bahan makanan

(Menteri Pembangunan Usahawan dan Koperasi, Tan Sri Noh Omar ketika ditemu bual Berita RTM)

KUALA LUMPUR, 9 Jun - Dana RM500 juta yang diperuntukkan kerajaan di bawah ‘Skim Agro Food Facilities’ dilihat mampu membantu mengurangkan kenaikan harga barang.Menteri Pembangunan Usahawan dan Koperasi, Tan Sri Noh Omar berkata skim tersebut bertujuan menggalakkan pengeluaran bahan makanan yang diuruskan koperasi berasaskan agromakanan. "Koperasi kita sedia maklum tidak berdaftar dengan Suruhanjaya Syarikat Malaysia (SSM) dan koperasi ada agensi sendiri iaitu Suruhanjaya Koperasi Malaysia (SKM), jadi apa kita harap bahawa peruntukan koperasi ini boleh mohon melalui SKM, apabila melalui SKM kita ada prosedur kita sendiri jadi kita harap bantuan yang kita nak bagi kepada koperasi ini nanti adalah koperasi yang sudah bermula," kata beliau ketika ditemui selepas rakaman program Inklusif di Angkasapuri, di sini.

Jelas Noh, sebelum ini permohonan hanya dibuka kepada syarikat-syarikat dan tidak dibuka untuk koperasi. Tujuan utama kerajaan memperkenalkan skim berkenaan adalah kerana mahu menggalakkan koperasi ini terus mengeluarkan lebih banyak agromakanan.Selain itu, beliau juga yakin dengan pelancaran kedai koperasi atau Coopmart juga dapat membantu rakyat mendapatkan barangan keperluan pada harga yang berpatutan sekali gus dapat mengurangkan beban rakyat.


(Miller sertai KTM dalam MotoGP musim depan/Google)

PARIS, 9 Jun- Penunggang Ducati, Jack Miller akan meninggalkan pasukan itu dan menyertai pesaingnya, MotoGP KTM musim depan.Penunggang dari Australia berusia 27 tahun itu akan menggantikan pelumba Portugal, Miguel Oliveira untuk menyertai Brad Binder dari Afrika Selatan.Miller telah menandatangani perjanjian untuk musim 2023 dan 2024, membawanya kembali ke KTM pasukan yang diwakilinya ketika bersaing sebagai pelumba Moto3 dan menduduki tempat kedua di belakang Alex Marquez dalam kejuaraan dunia 2014."Mempunyai Jack bersama Brad dalam pasukan kami bermakna kami mempunyai satu lagi aset berharga," kata pengurus pasukan KTM, Francesco Guidotti."Saya mengenalinya dengan baik, saya tahu bagaimana dia suka bekerja dan apa yang dia boleh bawa ke dalam pasukan."

Miller menyertai MotoGP bersama pasukan satelit Honda pada 2015 sebelum bertukar kepada Ducati Pramac tiga tahun kemudian.Dia dinaik taraf ke pasukan utama Ducati musim lalu dan menamatkan saingan di tempat keempat dengan dua kemenangan.Miller bagaimanapun bergelut musim ini dan berada di kedudukan kesembilan. -AFP


Bekalan ubat-ubatan; KKM beri jaminan masih mencukupi

ALOR SETAR, 9 Jun- Isu kekurangan bekalan ubat-ubatan yang berlaku terutama di farmasi dan fasiliti kesihatan swasta tertentu ketika ini bukan disebabkan pembelian panik oleh orang ramai, kata Menteri Kesihatan Khairy Jamaluddin.Sebaliknya, beliau menjelaskan ia ekoran permintaan tinggi ubat-ubatan tertentu susulan penularan COVID-19 varian Omicron sebelum ini dan peningkatan kes penyakit tangan, kaki dan mulut (HFMD) pada waktu ini.Bagaimanapun, Khairy berkata keadaan itu tidak berlaku di seluruh negara sebaliknya hanya membabitkan beberapa lokasi dan ubat-ubatan tertentu dan beliau memberi jaminan bekalan ubat-ubatan di negara ini secara keseluruhannya mencukupi."Sebab banyak ubat-ubatan yang dikatakan kurang ini, bukan tak ada, tapi dikatakan kurang ini adalah ubat untuk penyakit biasa macam selesema, demam, sakit kepala dan sebagainya. "Jadi mungkin itu ada kaitan dengan hari itu ramai yang dijangkiti COVID-19 dan juga selepas ini HFMD, jadi mungkin dari segi pembelian itu… permintaan itu meningkat disebabkan fenomena tersebut," katanya pada sidang media di sini hari ini.

Khairy berkata Kementerian Kesihatan (KKM) sedang melakukan semakan dengan pengeluar dan pengimport ubat-ubatan bagi mendapatkan maklumat terperinci mengenai bekalan selain mendapatkan maklum balas daripada Persatuan Perubatan Malaysia serta klinik-klinik swasta."Kita akan bekerjasama dengan pengeluar-pengeluar syarikat-syarikat farmasi sama ada untuk bagi ubat alternatif ataupun kalau sekiranya perlu, kita import ubat dari negara lain."Tapi buat masa ini, kita ada dapat beberapa aduan setiap hari dan kita akan cuba bantu mereka untuk dapat stok ubat-ubatan ini. Di fasiliti kerajaan tidak ada masalah… yang ada kekurangan di fasiliti kesihatan dan klinik swasta," katanya.Terdahulu beliau menghadiri majlis penyerahan sumbangan peralatan perubatan daripada kerajaan Jepun melalui Bantuan Geran Jepun kepada KKM yang turut dihadiri Duta Besar Jepun ke Malaysia Takahashi Katsuhiko.

Berita berkaitanBekalan ubat di fasiliti kesihatan KKM mencukupiMalaysia terima sumbangan peralatan perubatan RM19.3 juta daripada JepunMengenai sumbangan itu, Khairy berkata peralatan perubatan keseluruhan bernilai RM19.3 juta tersebut akan diagih kepada semua hospital kerajaan di seluruh negara bagi meningkatkan perkhidmatan fasiliti berkenaan."Jadi banyak hospital bukan hanya hospital di kawasan bandar yang akan terima sumbangan ini tetapi juga luar bandar, sebagai contoh Hospital Kuala Lipis, Hospital Kuala Krai, Hospital Orang Asli Gombak dan Hospital Jempol," katanya.Kerajaan Jepun pada Disember 2020 menawarkan untuk membantu Malaysia dalam memerangi pandemik COVID-19 dalam bentuk Bantuan Geran Jepun bagi membekalkan peralatan perubatan kritikal yang diperlukan untuk melengkapkan perkhidmatan bagi merawat pesakit COVID-19.Sehingga kini, 174 daripada 248 unit peralatan itu telah diagihkan kepada hospital KKM seluruh negara dan peralatan itu yang antaranya pam picagari, penganalisis gas darah (respiratori), pengimbas ultrabunyi mudah alih dan defibrilator akan terus digunakan untuk merawat pesakit bukan COVID-19 apabila wabak itu diisytiharkan berakhir nanti.


Dasar luar negeri: Malaysia kongsi konsep 'hidup bersama dalam budaya damai'

PUTRAJAYA, 9 Jun- Malaysia sedia berkongsi konsep hidup bersama dalam budaya damai atau 'peaceful co-existence' yang diketengahkan menerusi Kerangka Dasar Luar Negeri untuk diteladani negara lain, kata Menteri Luar Datuk Seri Saifuddin Abdullah.Beliau berkata Malaysia mempunyai rekod yang agak baik daripada segi kehidupan bersama pelbagai kaum dan agama dalam suasana aman damai yang boleh ditawarkan kepada negara-negara lain.Dalam lawatannya ke Sweden, Denmark dan Normay baru -baru ini, katanya ia antara perkara yang dibincangkan dan ketiga-tiga negara Nordic itu menunjukkan minat kerana mereka sudah mula menerima sejumlah imigran dari negara lain yang sebahagian besarnya beragama Islam."Jadi kita menawarkan formula yang dah berjaya kita laksanakan di Malaysia, bagaimana kita berdamai dengan masyarakat pelbagai agama."Ada beberapa dialog yang saya laksanakan di sana dan mungkin nanti akan ada tindakan susulan mungkin antara ahli-ahli akademik tempatan dengan ahli-ahli akademik mereka untuk bertukar-tukar fikiran bagaimana kita dapat melaksanakan hidup bersama dalam budaya damai," katanya kepada pemberita selepas menyampaikan ucaptama pada sambutan 50 tahun Jawatankuasa Antarabangsa Palang Merah (ICRC) di Malaysia, di sini, hari ini.Saifuddin berkata demikian apabila ditanya mengenai peranan yang boleh dimainkan Malaysia bagi menangani isu Islamofobia susulan kenyataan menghina Nabi Muhammad SAW oleh dua ahli politik India baru-baru ini.

Kementerian Luar (Wisma Putra) sebelum ini mengeluarkan kenyataan Malaysia mengutuk sekeras-kerasnya perbuatan berkenaan dan kementerian telah memanggil Pesuruhjaya Tinggi India ke Malaysia pada Selasa.Saifuddin berkata Malaysia mengalu-alukan keputusan parti pemerintah India untuk menggantung dua pegawai parti Bharatiya Janata (BJP) terbabit berikutan kenyataan provokasi mereka."Kebimbangan kita adalah perkara ini sudah selalu berlaku sejak mutakhir ini dan kita minta kerajaan India berusaha untuk menghentikan perkara ini berlaku lagi," katanya.Malaysia adalah antara negara yang mengutuk tindakan ahli parti terbabit yang mengeluarkan komen berbaur penghinaan yang mencetuskan kemarahan banyak negara Islam.Emiriah Arab Bersatu (UAE), Oman, Indonesia, Jordan, Iraq, Maldives, Bahrain dan Turkiye adalah antara negara yang turut mengecam kenyataan itu. -BERNAMA


Tiada dam untuk wanita pakai pelitup muka ketika ihram

MAKKAH, 9 JUN- Jemaah haji wanita yang memakai pelitup muka ketika dalam ihram tidak perlu membayar dam, kata Pengarah Operasi Bimbingan Lembaga Tabung Haji (TH) Tengku Aziz Raja Abdullah.Beliau berkata ia merupakan keputusan yang dicapai menerusi Muzakarah Haji Peringkat Kebangsaan ke-37,y demi kemaslahatan darurat ketika ini.Muzakarah tersebut bersetuju bahawa semasa wabak, pemakaian pelitup muka yang diarahkan oleh kerajaan Arab Saudi ketika dalam ihram bagi wanita adalah diharuskan, tidak dikenakan dam dan tidak berdosa.

(Pengarah Operasi Bimbingan Lembaga Tabung Haji (TH) Tengku Aziz Raja Abdullah)

"Jadi bererti pada masa sekarang kerajaan Arab Saudi telah menetapkan bahawasanya, sekarang adalah diwajibkan untuk semua yang datang ke Arab Saudi mesti menutup ataupun memakai pelitup muka sama ada di tempat terbuka ataupun di tempat yang tertutup, bererti warta ini masih berkuat kuasa sehingga diberitahu oleh kerajaan Arab Saudi," kata Tengku Aziz.Beliau menambah ia juga tertakluk dalam hukum fiqah iaitu yang boleh membuat sesuatu keputusan adalah pemerintah di satu-satu tempat.Walaupun pada waktu ini pemakaian pelitup muka di tanah suci dianggap sebagai pilihan, tetapi jemaah haji digalakkan terus mengamalkan pemakaian pelitup muka demi keselamatan dan kesihatan diri.Sementara itu di Mekah, majlis bacaan yasin dan doa selamat diadakan, bagi memohon keberkatan yang Maha Esa agar perjalanan haji musim ini berjalan lancar dan dipermudah serta dijauhi daripada sebarang musibah terutama wabak COVID-19.


KPWKM bantu wanita hilang pekerjaan, jana pendapatan melalui perniagaan

KUALA LUMPUR, 9 Jun - Kementerian Pembangunan Wanita Keluarga dan Masyarakat (KPWKM) sentiasa membantu wanita berdepan cabaran terutamanya yang kehilangan pekerjaan semasa pandemik COVID-19.Menterinya, Datuk Seri Rina Mohd Harun berkata Program Wanita Bangkit Berniaga yang dilancarkan yang diperkenalkan pada September tahun lalu kini telah berjaya membantu 17,586 orang wanita.Program itu dibuat bagi membantu wanita menjana pendapatan bagi mengukuhkan sistem sokongan ekonomi menerusi perniagaan.Menurut Rina, walaupun geran yang diberikan sebagai permulaan perniagaan hanya RM500, namun ramai yang membuat permohonan terdiri wanita di bandar dan luar bandar terutama yang terkesan dengan pandemik COVID-19.

(Menteri Pembangunan Wanita Keluarga dan Masyarakat, Datuk Seri Rina Mohd Harun melancarkanAkademi Usahawan Wanita (AWE)/ Foto FB Rina Mohd Harun)

"Jadi bila mereka dah berjaya, kita ada TEKUN (Tabung Ekonomi Kumpulan Usaha Niaga), kita bekerjasama dengan Kementerian Pembangunan Usahawan Dan Koperasi, Kementerian Luar Bandar dan sebagainya untuk membantu wanita-wanita ini, jadi ramai yang datang kepada kementerian untuk mereka mula, nak mula ini kadang-kadang (bukan senang) kerana ada dalam kalangan mereka terkesan dengan COVID-19, hilang pekerjaan dan tidak tahu nak buat apa untuk bangun, kita menyokong mereka dan membantu dari segi program wanita bangkit," kata beliau pada sidang media selepas melancarkan Akademi Usahawan Wanita (AWE) iaitu program yang dibiayai oleh kerajaan Amerika Syarikat (AS) di bawah Inisiatif Pembangunan dan Kemakmuran Wanita Global, di sini.Seramai 70 usahawan wanita menyertai program yang mendapat kerjasama Persatuan Jaringan Usahawan Wanita Bumiputera Malaysia (WENA) didedahkan dengan program pembelajaran dalam talian, latihan kemahiran, bimbingan dan sokongan mentor.Turut hadir Ketua Misi Kedutaan AS di Malaysia, Michael Newbill dan Presiden WENA, Nuraizah Shamsul Baharin.


ICRC dicadang dimasukkan dalam pasukan petugas bantuan kemanusiaan Myanmar-Saifuddin

PUTRAJAYA, 9 Jun- Menteri Luar Datuk Seri Saifuddin Abdullah mencadangkan supaya Jawatankuasa Antarabangsa Palang Merah (ICRC) di masukkan dalam Pasukan Petugas Myanmar bagi menyelaras dan menyampaikan bantuan kemanusiaan ke negara itu.

Beliau berkata keanggotaan pasukan petugas itu perlu diperkukuhkan dengan penglibatan organisasi antarabangsa berpengalaman seperti ICRC untuk menjadikan kerja-kerja pasukan itu lebih bermakna dan telus.Menurut beliau, walaupun Pusat Penyelarasan Bantuan Kemanusiaan Bagi Pengurusan Bencana ASEAN (AHA Centre) turut terlibat dalam pasukan berkenaan, namun organisasi itu sendiri mengakui bahawa mereka kurang pengalaman menghantar bantuan ke tempat-tempat konflik seperti Myanmar."AHA centre ada pengalaman hantar bantuan ke tempat bencana seperti banjir dan gempa bumi, tetapi ini kawasan pertelingkahan melibatkan tembak menembak dan sebagainya," katanya kepada pemberita selepas menyampaikan ucaptama pada sambutan 50 tahun Jawatankuasa Antarabangsa Palang Merah (ICRC) di Malaysia, di sini, hari ini.Menjelas lanjut, Saifuddin berkata Pasukan Petugas Myanmar itu ditubuhkan susulan Mesyuarat Perundingan mengenai Bantuan Kemanusiaan ASEAN kepada Myanmar dipengerusikan Duta Khas Pengerusi ASEAN ke Myanmar Prak Sokhonn pada 6 Mei lepas."Ada dua proses, pertama adalah membuat penilaian tentang status semasa apa yang diperlukan dan siapa yang perlu bantuan dan diikuti dengan penyampaian bantuan," katanya.Saifuddin berkata, satu sesi khas berkaitan status dan keadaan di Myanmar juga akan diadakan pada Ahad ini semasa Dialog Shangri-La di Singapura yang turut melibatkan Duta Khas Setiausaha Agung Pertubuhan Bangsa-Bangsa Bersatu (PBB) ke Myanmar Dr Noeleen Heyzer bagi membincangkan pelaksanaan Konsensus Lima Perkara (5PC) mengenai krisis di negara itu.5PC itu adalah: menamatkan keganasan; mengadakan perbincangan konstruktif dengan semua pihak berkepentingan; ASEAN menyediakan bantuan kemanusiaan kepada Myanmar; pelantikan duta khas ASEAN untuk melaksanakan rundingan; dan utusan khas terbabit dibenarkan melawat negara itu.

(Sejak 50 tahun lepas, ICRC telah mengendalikan pelbagai latihan, kursus bina kapasiti, seminar meningkatkan keupayaan, wujudkan pakar-pakar tempatan dan tingkatkan kesedaran akan undang-undang kemanusiaan antarabangsa di Malaysia)

Sebelum ini, sebanyak 765 organisasi masyarakat di Myanmar dan antarabangsa mengeluarkan kenyataan menyuarakan kebimbangan mengenai pasukan petugas bagi menyelaras dan menyampaikan bantuan kemanusiaan itu yang diketuai oleh junta Myanmar dan menggesa semua pihak berkepentingan turut terlibat.Bagaimanapun, pasukan itu memberi jaminan akan melakukan yang terbaik bagi memastikan bantuan kemanusiaan yang disediakan oleh ASEAN akan sampai kepada komuniti terjejas.Sementara itu, dalam ucaptamanya, Saifuddin berkata sejak 50 tahun lepas, ICRC telah mengendalikan pelbagai latihan, kursus bina kapasiti, seminar meningkatkan keupayaan, wujudkan pakar-pakar tempatan dan tingkatkan kesedaran akan undang-undang kemanusiaan antarabangsa di Malaysia.     Beliau berkata Malaysia menghargai usaha berterusan yang ditunjukkan oleh ICRC dalam mencari kaedah-kaedah baharu untuk memperjuang dan perkukuh pelaksanaan serta promosi undang-undang kemanusiaan antarabangsa di negara ini.    "Saya juga gembira untuk mengetahui yang Wisma Putra dan Institut Diplomasi dan Hubungan Luar Negeri  (IDFR) telah meningkatkan pembabitan bersama ICRC baru-baru ini, dengan memberi pendedahan kepada diplomat muda akan operasi global dan akan undang-undang kemanusiaan sebelum mereka ditugaskan di luar negara," katanya.  Menurut beliau lagi, ini mungkin sangat berguna di masa depan, kerana diplomat-diplomat Malaysia mungkin hadapi situasi kemanusiaan di luar  negara atau terpaksa bergantung kepada kepakaran, jaringan serta sumber-sumber ICRC dalam situasi-situasi mencabar.    Turut hadir dalam acara hari ini ialah Tunku Temenggong Kedah, Tan Sri Tunku Puteri Intan Safinaz Almarhum Sultan Abdul Halim Muadzam Shah, yang juga merupakan pengerusi Persatuan Bulan Sabit Merah Malaysia (MRCS); Timbalan Speaker Dewan Rakyat, Datuk Mohd Rashid Hasnon; Pengarah Serantau ICRC bagi Asia dan Pasifik, Christine Cipolla; dan Ketua Delegasi Serantau ICRC di Kuala Lumpur, Biljana Milosevic.- BERNAMA


Bekalan ayam di pasaran kembali stabil

SERDANG, 9 Jun- Bekalan ayam di pasaran kini kembali stabil selepas berdepan krisis sejak beberapa minggu lalu.Menteri Pertanian dan Industri Makanan, Datuk Seri Dr Ronald Kiandee berkata, pihaknya tidak menerima sebarang laporan mengenai pengurangan bekalan ayam di pasaran."Keadaan tersebut didorong peningkatan pengeluran ayam di peringkat ladang yang sudah kembali stabil," katanya pada sidang media selepas merasmikan Majlis Prapelancaran Pameran Pertanian, Hortikultur dan Pelancongan Agro (MAHA) 2022 di Taman Ekspo Pertanian Malaysia (Maeps), di sini.

(Datuk Seri Dr Ronald Kiandee dalam sidang media Majlis Prapelancaran MAHA 2022)

Jelas beliau, MAHA 2022 akan berlangsung pada 4 hingga 14 ogos depan bertemakan 'Sekuriti Makanan Untuk Masa Depan'.Dalam perkembangan lain, Datuk Seri Dr Ronald memaklumkan pihak kementerian terus komited memperkukuhkan lagi agenda sekuriti makanan negara.Beliau menyatakan, sektor agromakanan berdepan dengan pelbagai risiko serta cabaran di peringkat domestik mahupun global.Ia termasuk cabaran produktiviti dan inovasi pertanian, kos input pertanian, perubahan iklim juga ancaman bencana alam, serangan penyakit dan perosak, tahap adaptasi teknologi serta mekanisasi yang rendah.''Kita juga mengambil beberapa langkah tambahan untuk mengurangkan kos pengeluaran bahan makanan ini termasuk melihat tarif dalam sektor makanan ini yang perlu dikaji semula oleh Jabatan dan Kementerian tertentu," katanya lagi.


Penubuhan cawangan Bahagian Perlindungan JPM di seluruh negara perlu disegerakan

(Datuk Seri Dr Wan Junaidi Tuanku Jaafar ketika sidang media selepas merasmikan Seminar Program Perlindungan Saksi 2022/BERNAMA)

KUCHING, 9 Jun- Keperluan menubuhkan cawangan-cawangan Bahagian Perlindungan Jabatan Perdana Menteri (JPM) di seluruh negara perlu dipertimbangkan segera bagi mempertingkatkan lagi keberkesanan program perlindungan saksi kerajaan.Menteri di JPM (Parlimen dan Undang-Undang) Datuk Seri Dr Wan Junaidi Tuanku Jaafar berkata Bahagian Perlindungan yang bertaraf agensi telah wujud sejak 2009 namun setakat ini hanya mempunyai satu pejabat sahaja di Putrajaya.“Cawangan-cawangan Bahagian Perlindungan berdasarkan zon dan negeri termasuk di Sarawak wajar diwujudkan segera,” katanya kepada pemberita selepas menghadiri seminar Program Perlindungan Saksi 2022 di sini hari ini.Turut hadir, Timbalan Ketua Polis Negara Tan Sri Razarudin Husain, Ketua Pengarah Bahagian Hal Ehwal Undang-undang JPM Datuk Abd Shukor Mahmood, Ketua Pengarah Bahagian Perlindungan JPM Khairul Anwar Zakaria dan Pesuruhjaya Polis Sarawak Datuk Mohd Azman Ahmad Sapri.

(Datuk Seri Dr Wan Junaidi Tuanku Jaafar menerima cenderahati daripada Ketua Pengarah Bahagian Perlindungan, Jabatan Perdana Menteri Khairul Anwar Zakaria (kanan) selepas merasmikan Seminar Program Perlindungan Saksi 2022/BERNAMA)

Wan Junaidi berkata keperluan tersebut yang termasuk dari sudut tambahan tenaga kerja, logistik dan pejabat perlu diberi perhatian utama oleh Jabatan Perkhidmatan Awam (JPA) dan Kementerian Kewangan (MOF) dengan mengambil kira keperluan semasa dan kepentingan program perlindungan saksi dalam sistem keadilan negara.“Masa tak menunggu kita. JPA dan MOF jangan pandang sangat sumber kewangan tu. Keperluan negara (untuk memperluas Bahagian Perlindungan JPM) itu perlu diisikan,” katanya. -BERNAMA


Tambang Skypark Link dari KL Sentral ke Lapangan Terbang Sultan Abdul Aziz Shah dikurangkan 65 peratus

SUBANG, 9 Jun- Kadar tambang bagi perkhidmatan Skypark Link dari KL Sentral ke Lapangan Terbang Sultan Abdul Aziz Shah dikurangkan sebanyak 65 peratus daripada RM10.00 kepada RM3.50 bagi bayaran tanpa tunai berkuat kuasa hari ini.Menteri Pengangkutan, Datuk Seri Dr. Wee Ka Siong berkata, bagi pengguna yang memilih bayaran secara tunai pula, caj yang dikenakan untuk laluan tersebut adalah RM4.00."Bagi perjalanan dari KL Sentral ke Subang Jaya pula, tambang baharu yang diperkenalkan adalah RM2.60 berbanding kadar semasa iaitu RM4.50 yang melihatkan pengurangan sebanyak 43 peratus.Manakala bagi perjalanan dari Subang Jaya ke Terminal Skypark, tambang baharu yang diperkenalkan adalah RM2.00 berbanding kadar semasa iaitu RM4.50 yang melihatkan pengurangan sebanyak 56 peratus," katanya pada Majlis Pelancaran Perkhidmatan Skypark Link KL Sentral ke Lapangan Terbang Sultan Abdul Aziz Shah Subang di sini.

(Datuk Seri Dr. Wee Ka Siong pada Majlis Pelancaran Perkhidmatan Skypark Link KL Sentral ke Lapangan Terbang Sultan Abdul Aziz Shah Subang / Foto FB Wee Ka Siong)

Tambah beliau, diskaun separuh harga juga diberi kepada kanak-kanak berusia dua hingga enam tahun, pelajar sekolah, warga emas dan Orang Kurang Upaya (OKU).Skypark Link menyediakan 32 perkhidmatan tren sehari dengan kekerapan 30 hingga 60 minit.Perjalanan dari Stesen KL Sentral ke Terminal Skypark mengambil masa 37 minit sahaja.


Lima Ketua Malawakil baharu dapat watikah 20 Jun ini -Saifuddin

PUTRAJAYA, 9 Jun- Lima ketua perwakilan Malaysia (Malawakil) yang baharu akan menerima watikah pelantikan daripada Yang di-Pertuan Agong Al-Sultan Abdullah Ri'ayatuddin Al-Mustafa Billah Shah pada 20 Jun ini.Menteri Luar Datuk Seri Saifuddin Abdullah berkata, ini termasuk ke Indonesia, Arab Saudi dan Jepun.Manakala baki 24 jawatan yang masih kosong, termasuk di Australia dan New Zealand, sedang dalam proses akhir untuk dimuktamadkan."Lima ini sudah dapat persetujuan daripada negara tuan rumah," katanya selepas menyampaikan ucaptama pada sambutan 50 tahun Jawatankuasa Antarabangsa Palang Merah (ICRC) di Malaysia, di sini, hari ini.Saifuddin berkata, kekosongan jawatan berkenaan berlaku berikutan faktor persaraan pegawai dan pandemik COVID-19 yang menyebabkan pergerakan pegawai tidak dapat dilaksanakan."Masalah sama juga dialami oleh negara-negara lain dan ini boleh dilihat apabila sejumlah besar ketua perwakilan asing ke Malaysia menyerahkan watikah pelantikan mereka kepada Yang di-Pertuan Agong baru-baru ini.

(Saifuddin (dua kiri), Tunku Temenggong Kedah, Tan Sri Tunku Puteri Intan Safinaz Almarhum Sultan Abdul Halim Muadzam Shah (dua kanan) pada sambutan 50 tahun Jawatankuasa Antarabangsa Palang Merah (ICRC) di Malaysia)

"Jarang berlaku sampai 20 lebih (serah watikah)... ini kerana dua tahun juga tak datang yang baharu. Di mana-mana negara sekarang memang sibuk proses menghantar dan menerima watikah kerana tertangguh dua tahun," katanya.Malaysia mempunyai 107 Malawakil di luar negara dengan sebahagiannya adalah ketua perwakilan dan selebihnya konsul jeneral.Memetik laporan Bernama, Media sebelum ini melaporkan bahawa Ketua Pengarah Perkhidmatan Awam (KPPA) Datuk Seri Mohd Shafiq Abdullah berkata Jabatan Perkhidmatan Awam (JPA) sedang berbincang dengan Kementerian Luar untuk membuat pengisian segera 29 jawatan kosong ketua Malawakil.Mohd Shafiq berkata, ketika ini, kekosongan itu digalas oleh Kuasa Usaha Sementara.


HFMD: Kes dijangka turun dua hingga tiga minggu lagi

(Khairy Jamaluddin menyampaikan ucapan ketika hadir pada majlis penyerahan sumbangan peralatan perubatan daripada Kerajaan Jepun melalui Geran Jepun untuk program Pembangunan Ekonomi dan Sosial 2020 untuk Malaysia di Hospital Sultanah Bahiyah hari ini/BERNAMA)

ALOR SETAR, 9 Jun- Jumlah kes jangkitan Penyakit Tangan, Kaki dan Mulut (HFMD) dijangka turun dalam tempoh dua hingga tiga minggu lagi. Menteri Kesihatan, Khairy Jamaluddin berkata penularan penyakit itu biasanya berlaku secara bermusim dan apabila tahap imuniti kanak-kanak meningkat, kes jangkitan akan turun dengan sendirinya."Tahun ini kita ada teori kenapa ia naik agak mendadak. Satu sebab tadika dan taska dibuka semula, itu yang utama tapi kalau dibanding 2019 juga dia agak tinggi tahun ini berbanding masa prapandemik COVID-19 ini disebabkan kanak-kanak dua tahun tak keluar bila dia tak pernah jumpa virus ini," kata Khairy selepas majlis penyerahan sumbangan peralatan perubatan daripada kerajaan Jepun kepada KKM melalui Bantuan Geran Jepun di sini.

Beliau menjelaskan kebanyakan kes HFMD di negara ini tidak serius.Namun ibu bapa dinasihat supaya segera membawa anak-anak mendapatkan rawatan sekiranya bergejala dan tidak menghantar mereka ke taska, tadika atau pusat asuhan kanak-kanak sekiranya dijangkiti penyakit itu.


Malaysia terima sumbangan peralatan perubatan RM19.3 juta daripada Jepun

ALOR SETAR, 9 Jun- Malaysia menerima sumbangan peralatan perubatan berjumlah RM19.3 juta daripada Jepun.Sumbangan diserahkan Duta Jepun ke Malaysia, Takahashi Katsuhiko kepada Menteri Kesihatan, Khairy Jamaluddin di Hospital Sultanah Bahiyah.Menurut Khairy, Malaysia amat berbesar hati dengan sumbangan tersebut yang akan memanfaatkan hospital di negara ini terutama yang berada di luar bandar."Antara bantuan yang dihantar ialah katil ICU, mesin defibrilator, mesin diagnostik ultrasound dan pelbagai lagi peralatan perubatan.Kerajaan Malaysia sangat berbesar hati dengan sumbangan berkenaan yang mengukuhkan hubungan bilateral bukan setakat hubungan pelaburan tetapi hubungan antara rakyat Jepun dan Malaysia," katanya dalam sidang media selepas majlis penyerahan sumbangan tersebut di sini.

(Khairy Jamaluddin, ketika sesi sidang media selepas menerima sumbangan peralatan perubatan daripada Jepun)

Sumbangan dari rakyat Jepun itu diuruskan oleh Japan International Cooperation Sistem (JICS) untuk membekal peralatan kritikal bagi merawat pesakit COVID-19 ketika wabak diisytihar berakhir.Sumbangan melibatkan 248 unit peralatan yang akan diserahkan secara berperingkat kepada 81 hospital seluruh negara.Tiga jabatan utama yang akan menerima manfaat terbesar ialah Jabatan Kecemasan dan Trauma, Jabatan Anestesiologi dan Rawatan Rapi serta Jabatan Radiologi dan Pengimejan Diagnostik.


Majlis Tilawah dan Hafazan Al-Quran peringkat kebangsaan bakal disertai 113 peserta

KUALA LUMPUR, 9 Jun- Seramai 113 peserta bakal menyertai Majlis Tilawah dan Hafazan Al-Quran Peringkat Kebangsaan (MTHQK) tahun ini yang akan berlangsung dari 12 hingga 17 Jun ini.Selepas dua tahun tidak dapat dianjurkan susulan pandemik COVID-19, penganjuran kali ini akan diadakan di Dewan Besar Pusat Islam Iskandar, Johor Bahru. Pengerusi Jawatankuasa Hal Ehwal Agama Islam Negeri Johor, Mohd Fared Mohd Khalid berkata penyertaan kali ini disertai 29 peserta mewakili semua negeri yang terdiri daripada 14 Qari dan 15 Qariah termasuk Johan Menunggu Qariah."Pada kali ini semua peserta tilawah akan membaca taranum dengan dua jenis lagu dan dia hanya tahu lagu itu pada hari pengundian saja jadi untuk hafazan pula seramai 81 orang akan sertai pertandingan hafazan. Kita ada beberapa kategori, kategori pertama 10 juzuk ada 14 lelaki dan 14 wanita, bagi kategori kedua 20 juzuk ada 14 lelaki dan 14 wanita dan kategori ketiga 30 juzuk ada13 lelaki dan 12 wanita," katanya.

(Pengerusi Jawatankuasa Hal Ehwal Agama Islam Negeri Johor, Mohd Fared Mohd Khalid)

Seramai enam orang hakim baharu dari kalangan hakim pelapis akan dibawa bersama termasuk seorang hakim wanita.Mereka terdiri daripada kalangan pengamal dan pakar rujuk al-Quran serta Johan-Johan MTHQK yang lalu.Selain itu buat julung kalinya juga, Sistem eMTHQK akan digunakan bagi urusan penghakiman.


Ibadah haji: TH sedia unit rondaan sebagai pemandu arah jemaah

MAKKAH, 9 Jun- Lembaga Tabung Haji (TH) menyediakan unit rondaan yang akan berada di sekitar Masjidil haram sepanjang musim haji kali ini.Pengurus Maktab 47, Roslan Jonet berkata unit berkenaan bertindak sebagai pemandu arah jemaah yang memerlukan."Kita lihat mungkin tersasar dan sebagainya kita akan bantu mereka untuk menunjukkan jalan ke arah penginapan mereka dan kita ada info yang kita letakkan di dalam bilik mereka, lokasi, bangunan ataupun penginapan mereka dan juga kawasan-kawasan berhampiran yang boleh dikenal pasti,'' katanya.

TH juga sedang mempertimbangkan penubuhan kumpulan 'whatsapp' bagi memudahkan komunikasi antara jemaah dan petugas haji.Setakat pengalaman musim haji sebelum ini, peratusan jemaah tersasar amat kecil apabila majoritinya mengikut saranan pergerakan yang dikeluarkan pihak Tabung Haji. Pada tahun ini, seramai 14,306 jemaah Malaysia akan menunaikan haji menerusi 48 penerbangan, iaitu yang terakhir pada 2 Julai.


Amran dilantik KSU Kementerian Luar baharu

PUTRAJAYA, 9 Jun - Datuk Amran Mohamed Zin dilantik sebagai Ketua Setiausaha Kementerian Luar  berkuat kuasa hari ini.Ketua Setiausaha Negara Tan Sri Mohd Zuki Ali berkata Amran yang sebelum ini Timbalan Ketua Setiausaha (Hubungan Dua Hala) Kementerian Luar menggantikan Tan Sri Muhammad Shahrul Ikram Yaakob yang tamat tempoh lantikan secara kontrak pada 31 Mei lepas.Mohd Zuki berkata pelantikan Amran, 55, adalah berdasarkan kelayakan dan pengalaman luas beliau dalam bidang hubungan antarabangsa dan hal ehwal luar negeri menerusi karier perkhidmatannya."Saya percaya dengan pengalaman, pengetahuan dan kredibiliti yang dimiliki, beliau mampu merealisasikan misi kementerian dalam penggubalan dan pelaksanaan dasar luar negara serta memajukan dan melindungi kepentingan Malaysia melalui diplomasi yang dinamik dan proaktif," katanya dalam satu kenyataan hari ini.

(Mohd Zuki (kanan) menyerahkan watikah pelantikan kepada Amran/ FB Tan Sri Dato' Seri Mohd Zuki Ali, Ketua Setiausaha Negara)

Amran yang telah berkhidmat lebih 27 tahun dalam perkhidmatan awam, pernah berkhidmat sebagai Wakil Tetap Malaysia ke Pertubuhan Bangsa-Bangsa Bersatu di Geneva, Switzerland dan Duta Besar ke Turki.Sementara itu, Mohd Zuki turut merakamkan setinggi-tinggi penghargaan dan terima kasih kepada Muhammad Shahrul atas sumbangan dan khidmat bakti beliau kepada perkhidmatan awam dan negara sepanjang tempoh perkhidmatannya.- BERNAMA


Kejujuran Norhafiza lebih bernilai daripada wang yang dipulangkan- MB Kedah

ALOR SETAR, 9 Jun- Menteri Besar Kedah, Datuk Seri Muhammad Sanusi Md Noor mengucapkan tahniah kepada pekerja perkhidmatan kereta kabel SkyCab Langkawi, Norhafiza Ahmad yang memulangkan semula wang berjumlah RM34,000 milik seorang pelancong yang tercicir.Jelas beliau, pihaknya berbangga dengan Norhafiza dan menyifatkan kejujurannya lebih bernilai daripada wang yang dipulangkan itu."Mewakili kerajaan Negeri Kedah, kami berbangga dengan anda. Saya percaya, ramai lagi kakitangan lain yang seperti anda," katanya menerusi hantaran di Facebook.

(Menteri Besar menyampaikan penghargaan dan sagu hati kepada Norhafiza menerusi Setiausaha Politik beliau)

Sebagai tanda penghargaan, Datuk Seri Sanusi turut memberi sagu hati kepada Norhafiza.Selain Menteri Besar, Norhafiza turut menerima surat penghargaaan daripada Ketua Pegawai Eksekutif, Lembaga Pembangunan Langkawi (LADA), Nasaruddin Abdul Muttalib.Pada 31 Mei lalu, Norhafiza secara tidak sengaja menemui beg mengandungi pelbagai mata wang.Beg berkenaan ditinggalkan oleh seorang pelancong dari Sudan di kerusi menunggu berhampiran kaunter tiket di pusat pelancongan berkenaan.


Agong, Permaisuri zahir takziah atas pemergian bekas pemain hoki, Freddy Wilfred Vias

KUALA LUMPUR, 9 Jun - Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah menzahirkan ucapan takziah kepada seluruh keluarga bekas pemain hoki kebangsaan, Freddy Wilfred Vias yang meninggal dunia, dua hari lepas.Seri Paduka Baginda berdua menzahirkan rasa sedih dengan pemergian mendiang dan berharap agar seluruh keluarga mendiang sabar dan tabah menghadapi dugaan serta suasana sedih dan pilu ini."Seri Paduka Baginda berdua amat menghargai khidmat bakti, jasa serta pengorbanan mendiang kepada negara dan menyifatkan pemergian mendiang sebagai satu kehilangan besar kepada sukan hoki negara,” menurut hantaran dalam Facebook Istana Negara di sini, pagi ini.Freddy meninggal dunia di rumahnya di Petaling Jaya pada usia 93 tahun.

(Gambar Fail/ FB Olympic Council of Malaysia)

Mendiang merupakan pemain pasukan kebangsaan pada era 1950an dan pernah dipilih menjadi kapten pasukan kebangsaan pada tahun 1954.Semasa hayatnya mendiang merupakan salah seorang pemain utama yang membantu skuad negara untuk membuat penampilan sulung di Sukan Olimpik 1956 Melbourne, Australia.Mendiang pernah memegang jawatan setiausaha Persatuan Hoki Johor dari tahun 1950 hingga 1953 dan setiausaha Persatuan Hoki Negeri Sembilan dari tahun 1956 hingga 1957.Mendiang juga pernah dipilih sebagai salah seorang daripada 80 pembawa obor untuk Larian Berganti-ganti Obor Olimpik yang diadakan sempena temasya Olimpik Beijing 2008.- BERNAMA


PATI diberkas, cubaan masuki negara gagal

KOTA TINGGI, 9 Jun- Cubaan dua pendatang asing tanpa izin (PATI) warga Indonesia masuk ke negara ini melalui Kota Tinggi, Johor digagalkan Tentera Laut Diraja Malaysia, TLDM, malam tadi.Bahagian Komunikasi Strategik, Markas Pemerintahan Armada Barat menerusi kenyataan berkata, pihaknya mengesan bot berkelajuan tinggi dari Tanjung Balai, Indonesia menuju ke di Pulau Che Kamat.Menyedari kehadiran TLDM, bot berkenaan memecut laju untuk berpatah balik keluar dari perairan negara.Bagaimanapun, bot itu terbalik dan kedua-dua PATI berkenaan berjaya diselamatkan sebelum diberkas.Mereka diserahkan kepada Jabatan Imigresen Malaysia untuk tindakan lanjut.

(Dua PATI warga Indonesia yang gagal masuk ke negara ini melalui Kota Tinggi ditahan malam tadi)


K-KOMM sasar tingkat adaptasi karya ke layar perak

KUALA LUMPUR, 8 Jun- Kementerian Komunikasi dan Multimedia (K-KOMM) yakin sinergi 'Book to Screen' yang kini menjadi trend dalam industri kandungan kreatif perlu terus diperhebat. Timbalan Menteri, Datuk Zahidi Zainul Abidin berkata kerjasama antara penulis novel dan penerbit dapat melahirkan lebih ramai pengarah yang inovatif dalam melahirkan sesebuah karya bermutu tinggi.Ujarnya, K-KOMM menerusi FINAS akan terus memperkasakan pembangunan industri kandungan kreatif di Malaysia dan memacu kejayaan negara di pentas Oscar. "Saya berharap, kita minta bahawa di masa depan kita akan beri galakan lagi kepada penerbit-penerbit filem di Malaysia untuk membuat supertelefilem dan juga filem, tapi kita harap bahawa bukan sahaja Finas yang terlibat tapi kita minta syarikat Telco dan banyak lagi syarikat yang boleh memberikan sumbangan untuk kita majukan filem-filem di negara ini," katanya.

Beliau berkata demikian selepas merasmikan Majlis Pelancaran Supertelefilem 'Bangkitkan Aku Kembali' hasil adaptasi pemenang Anugerah Buku Negara 2018, di sini hari ini.Tambah Zahidi, sasaran sinergi 'Book to Screen' itu adalah sebanyak 420 karya.Jelasnya, industri perlu membangkitkan semula ekosistem kandungan kreatif, lebih-lebih lagi setelah negara memasuki fasa peralihan ke endemik dalam mewujudkan peningkatan sosioekonomi buat pengkarya kandungan kreatif.


Pelan Perlindungan Hospital kepada penumpang Rapid KL

KUALA LUMPUR, 8 Jun - Pelan Perlindungan Hospital diberi secara percuma kepada penumpang syarikat pengangkutan tersebut.Ini seiring kempen ‘Selesa dan Selamat’ yang dilancarkan Rapid KL.Ketua Pegawai Eksekutif Kumpulan Prasarana, Mohd Azharuddin Mat Sah berkata berkonsepkan ‘siapa cepat dia dapat’, pelan itu merangkumi perlindungan hospital percuma selama tiga bulan kepada 50,000 penumpang terawal Rapid KL.

(Mohd Azharuddin berkata demikian ketika merasmikanKempen 'Selesa dan Selamat' Rapid KL di Stesen Transit Aliran Massa (MRT) Kampung Batu)

"Kami mengucapkan kan terima kasih kerana berikan produk dan manfaatkan kepada kami secara percuma .Kami juga memperkenalkan teruja membantu memperkembangkan stesen-stesen terpilih pada fasa pertama," kata Mohd Azharuddin di sini.Pelan tersebut bagi memberikan perlindungan tambahan kepada para penumpang Rapid KL dan bagi menggalakkan masyarakat menggunakan pengangkutan darat khususnya mereka yang berkerja di sekitar Lembah Klang. Dalam pada itu, Mohd Azharuddin berkata, Rapid KL turut memperkenalkan satu lagi inisiatif mesra pelanggan yang dinamakan Duta Rel.Seramai 1,200 kakitangan Rapid KL ditugaskan bagi memupuk budaya baharu dalam mengendalikan para penumpang.


SHRIMP 2022 himpun 220 pakar

PUTRAJAYA, 8 Jun- Seramai 220 pakar dan delegasi dihimpunkan pada Persidangan dan Pameran Perdagangan Udang Dunia (SHRIMP 2022) yang berlangsung selama tiga hari, bermula hari ini di sini.Persidangan tersebut memberi ruang kepada pemain industri untuk membincangkan isu keselamatan makanan.Ia merangkumi perdagangan dan pasaran udang, teknologi akuakultur, makanan dan nutrisi serta biosekuriti makanan.Timbalan Menteri Pertanian dan Industri Makanan I, Datuk Seri Ahmad Hamzah memaklumkan Malaysia terpilih untuk mempengerusikan persidangan tersebut buat kali pertama tahun ini yang dilaksanakan secara fizikal dan hibrid. "Persidangan dan pameran pada hari ini bertujuan menemukan pihak berkepentingan untuk bertukar pandangan dan mencari kaedah baharu mengikut kehendak pasaran global serta mengenai cabaran-cabaran perdagangan. Dalam masa sama kita adakan padanan perniagaan dan pameran teknologi."Persidangan ini kita juga akan memberi dimensi baharu kepada pasaran udang untuk peringkat sedunia," katanya.

Beliau berkata demikian pada sidang media selepas merasmikan persidangan berkenaan, di sini hari ini.

(Ahmad pada SHRIMP 2022 di Putrajaya)

Dalam pada itu, Ahmad turut menyeru agensi perikanan untuk bersama meningkatkan sosioekonomi nelayan dan mengembangkan industri perikanan negara.Ini bagi memastikan kesinambungan bekalan makanan negara dan meningkatkan nilai eksport udang terutama apabila menyedari pasaran yang tinggi bagi sektor tersebut.Pada tahun lalu, eksport udang meningkat sebanyak 23.6% kepada 38,689 metrik tan.


(Datuk Seri Mohamed Azmin Ali (kanan) mengadakan pertemuan dengan Menteri Luar Arab Saudi Putera Faisal bin Farhan di Bangunan Perdana Putra/BERNAMA)

PUTRAJAYA, 8 Jun- Malaysia dan Arab Saudi komited untuk terus mengukuhkan hubungan perdagangan dan meningkatkan jumlah pelaburan ke tahap lebih tinggi.Komitmen itu ditegaskan semula hasil kunjungan rasmi Menteri Luar Arab Saudi, Putera Faisal bin Farhan terjadap Menteri Kanan Perdagangan Antarabangsa dan Industri, Datuk Seri Mohamed Azmin Ali di Putrajaya.Menurut Mohamed Azmin, kedua-dua negara bersetuju mengekalkan momentum hubungan dua hala yang kukuh dan unik di semua peringkat.

(Malaysia-Arab Saudi ulangi komitmen tingkatkan pelaburan, perdagangan/FB Azmin Ali)

Malaysia mengalu-alukan hasrat Arab Saudi memanfaatkan kedudukan negara ini untuk menembusi pasaran ASEAN dan pasaran Asia yang lain menerusi Perjanjian Perkongsian Ekonomi Komprehensif Serantau (RCEP). Malaysia juga mengalu-alukan cadangan Putera Faisal untuk mewujudkan perjanjian perdagangan Majlis Kerjasama Malaysia-Teluk ke arah integrasi ekonomi yang lebih besar antara Kuala Lumpur dengan Riyadh.Usahawan Malaysia digalak meneroka peluang pelaburan dan perdagangan khsususnya dalam sektor teknologi tinggi, pembuatan dan industri baharu.


Program TVET menyaksikan lonjakan kebolehpasaran graduan ILJTM

SHAH ALAM, 8 Jun - Kebolehpasaran lebih 90 peratus graduan Institusi Latihan Jabatan Tenaga Manusia (ILJTM) sejak tahun 2014 membuktikan keberkesanan program Teknikal dan Vokasional (TVET) negara. Timbalan Menteri Sumber Manusia, Datuk Awang Hashim berkata, program TVET di ILJTM di seluruh negara dilaksanakan secara berstruktur dan berasaskan keperluan industri.Menurut beliau dengan pembukaan semula semua sektor ekonomi dalam fasa peralihan ke endemik, pasaran pekerjaan dijangka kembali rancak.Seterusnya membuka ruang yang lebih luas kepada siswazah TVET untuk memasuki alam pekerjaan berbekalkan kemahiran yang diperoleh.

(Awang Hashim bercakap kepada media selepas merasmikanMajlis Konvokesyen ILJTM kali ke-25 di sini)

"Menjelang 2030 kerajaan menyasarkan peningkatan 35 peratus tenaga kerja berkemahiran tinggi baharu dalam sektor ekonomi. Malah TVET dilihat sebagai 'game changer' atau medium yang dapat membantu mencapai sasaran itu."Ini berdasarkan Wawasan Kemakmuran Bersama (WKB) 2030 yang turut mengiktiraf TVET sebagai antara pemboleh daya yang dapat menyumbang ke arah pembentukan negara membangun yang makmur, inklusif dan mampan. "Justeru institusi TVETperlu ditransformasikan melalui pengenalan dan penawaran kursus baharu selari dengan perubahan teknologi semasa iaitu khususnya berkaitan teknologi digital," kata Awang di sini.


Pegawai kesihatan kontrak sedang jalani khidmat wajib, turut terima kemudahan

PUTRAJAYA, 9 Jun - Kerajaan bersetuju memberi kemudahan Tambang Mengunjungi Wilayah Asal kepada pegawai perubatan, pergigian dan farmasi lantikan kontrak yang sedang menjalani khidmat wajib, menurut Menteri Kesihatan Khairy Jamaluddin.Mesyuarat Kabinet hari ini juga bersetuju untuk memanjangkan kemudahan Cuti Tugas Khas Perubatan serta Cuti Tibi, Kusta dan Barah kepada pegawai kontrak yang sedang menjalani latihan siswazah.Menteri Kesihatan, Khairy Jamaluddin berkata mesyuarat Kabinet pada 14 Julai tahun lalu bersetuju memberi semua kemudahan tersebut hanya kepada pegawai perubatan, pegawai pergigian dan pegawai farmasi lantikan kontrak yang telah diluluskan pelanjutan kontrak setelah melengkapkan khidmat wajib.

“Selaras dengan usaha berterusan dan komitmen untuk menambah baik situasi kebajikan pegawai lantikan kontrak, Kementerian Kesihatan Malaysia (KKM) dalam mesyuarat Kabinet hari ini membentangkan satu lagi memorandum untuk pertimbangan Jemaah Menteri, agar pemberian kemudahan-kemudahan sedia ada ditambah baik,” katanya dalam kenyataan di sini.Menurut Khairy keputusan pemanjangan kemudahan Cuti Tugas Khas Perubatan serta Cuti Tibi, Kusta dan Barah, diharap dapat menangani isu ketidaksetaraan pemberian kemudahan antara pegawai lantikan kontrak yang sedang menjalani latihan siswazah dan/atau khidmat wajib dengan pegawai lantikan kontrak yang telah melengkapkan khidmat wajib.“Selain itu, pegawai perubatan, pergigian dan farmasi lantikan kontrak yang sedang menjalani khidmat wajib juga akan dapat menikmati kemudahan Tambang Mengunjungi Wilayah Asal sebagaimana dinikmati pegawai lantikan kontrak yang telah melengkapkan khidmat wajib,” katanya.


Bekalan ikan masih stabil meski berlakunya pengurangan bekalan

PORT DICKSON, 8 Jun - Cuaca tidak menentu mempengaruhi pendaratan ikan menyebabkan berlakunya pengurangan bekalan sumber protein itu.Pengarah Jabatan Perikanan Negeri Sembilan (JPNS), Kasim Tawe berkata secara keseluruhan stok bekalan ikan masih stabil cuma perubahan cuaca di luar jangkaan memberi kesan kepada pengeluarannya dan menyebabkan kenaikan harga ikan di pasaran."Keadaan cuaca ketika ini menyebabkan nelayan kurang ke laut dan mungkin hari ini ikan kembung mengalami kenaikan harga disebabkan pendaratannya kurang. Perairan Port Dickson mempunyai lebih banyak ikan komersial seperti siakap serta jenahak dan ia masih mencukupi," kata Kasim kepada pemberita selepas program Pengurusan Perikanan Melalui Pendekatan Ekosistem di sini.Anggaran pendaratan ikan dari awal tahun hingga akhir April lepas adalah sebanyak 203 tan metrik.

Jelas Kasim, selain memperbanyakkan stok sumber ikan pengurusan perikanan secara efektif dapat menjaga ekosistem pembiakannya bagi memastikan pendaratan ikan berterusan untuk keperluan rakyat di negeri ini.Pada program hari ini 25 ekor ikan siakap seberat lima hingga enam kilogram dilepaskan semula ke perairan Port Dickson bagi memperkayakan sumber perikanan sedia ada."Ikan siakap itu berada di bawah peliharaan Pusat Ikan Hiasan Port Dickson sejak Februari tahun lepas. Ikan tersebut dijaga bermula dari saiz kecil sehingga membesar dengan baik menerusi penjagaan kualiti air yang baik serta pemberian makanan secukupnya sebelum dilepaskan,” katanya lagi.Beliau berkata antara faktor perairan di Port Dickson mempunyai banyak ikan bernilai tinggi seperti siakap dan ikan merah kerana terdapat terumbu karang yang sesuai untuk pembiakan ikan tersebut.Katanya selain itu, terdapat beberapa kawasan digazetkan sebagai kawasan larangan tangkapan ikan bagi memastikan ekosistem dan sumber perikanan di perairan tersebut dijaga dengan baik. - BERNAMA


1,364 sembuh COVID-19, ubat antiviral Paxlovid diperluas ke fasiliti swasta

(Paxlovid merupakan ubat antiviral oral pertama di Malaysia untuk merawat pesakit COVID-19 yang mengalami gejala ringan hingga sederhana ataupun kategori 2 dan 3/Foto fail)

KUALA LUMPUR, 8 Jun- Kesemua 1,364 pesakit COVID-19 yang diberi rawatan ubat antiviral Paxlovid hingga 5 Jun lalu telah sembuh sepenuhnya tanpa mengalami sebarang kesan sampingan teruk.Ubat antiviral oral pertama di Malaysia itu mula digunakan di fasilti kesihatan Kementerian Kesihatan pada 15 April 2022 bagi merawat pesakit COVID-19 yg mengalami gejala ringan hingga sederhana ataupun kategori 2 dan 3.Menteri Kesihatan, Khairy Jamaluddin dalam kenyataan media memaklumkan, keutamaan diberi kepada kumpulan pesakit berisiko tinggi.Menurut beliau Paxlovid terbukti selamat dan berkesan serta dapat mengurangkan kesan teruk jangkitan dan kadar kematian pesakit COVID-19.

Berita berkaitanPemberian Paxlovid kepada pesakit COVID-19 diperluasPaxlovid diyakini membantu kurangkan risiko kematian akibat COVID-19 - FDAWHO syorkan Paxlovid sebagai pilihan terbaik pil antiviral COVID-19"Bagi memastikan akses yang lebih baik kepada pesakit, rawatan menggunakan ubat Paxlovid ini akan diperluas ke fasiliti kesihatan swasta terpilih dalam waktu yang terdekat secara percuma."Walau bagaimanapun pesakit masih tertakluk pada caj khidmat rundingan dan caj-caj berkaitan yang ditentukan oleh fasiliti kesihatan swasta tersebut," kata Khairy."KKM juga akan memulakan rawatan ubat antibodi monoclonal Tixagevimab plus Cilgavimab (EVUSHELD) dalam waktu yang terdekat berikutan kemampuannya melindungi penerima daripada jangkitan COVID-19 untuk tempoh enam bulan selepas pemberian suntikan,"katanya dalam kenyataan itu.Penilaian kelayakan pesakit untuk menerima ubat antibodi ini akan dilakukan oleh pakar perubatan yang merawat dan tertakluk pada kriteria tertentu. "Dengan adanya ubat-ubatan serta kaedah rawatan yang sentiasa ditambah baik, KKM percaya dan yakin bahawa Malaysia kini berada di landasan yang terbaik untuk melalui Fasa Peralihan ke Endemik dengan berkesan dan selamat," tambahnya.


Pameran LIMA kembali beraksi Mei depan

(Hishammuddin pada majlis Pra-Pelancaran LIMA 2023 hari ini)

KUALA LUMPUR, 8 Jun- Pameran Aeroangkasa dan Maritim Antarabangsa Langkawi (LIMA) 2023 bakal membuka tirainya pada 23 Mei hingga 27 Mei tahun depan di Pulau Langkawi, Kedah.Ini selepas penganjurannya pada 2021 terpaksa dibatalkan susulan penularan COVID-19.Pameran terbesar seumpamanya di Asia Pasifik itu bakal menarik sekurang-kurangnya 600 pempamer dan melibatkan lebih 20 negara seluruh dunia.Menteri Kanan Pertahanan, Datuk Seri Hishammuddin Tun Hussein berkata penganjuran acara dwi-tahunan itu sebagai bukti keseriusan negara dalam industri maritim dan aeroangkasa.Selain bagi merancakkan perkembangan ekonomi negara."Sekarang ini sempadan telahpun dibuka dan usaha untuk merancakkan ekonomi kita dan sektor tertentu merupakan keutamaan kerajaan pada hari ini."Dan sebab itu beberapa industri dan rakan-rakan sejawatan kami dalam Kabinet akan kami libatkan bersama termasuk MITI, MOTAC dan pihak polis pun akan terlibat secara langsung," katanya.

Beliau menyatakan demikian dalam majlis Pra-Pelancaran Pameran Aeroangkasa dan Maritim Antarabangsa Langkawi, LIMA 2023, di sini hari ini.Turut hadir Menteri Pengangkutan, Datuk Seri Dr Wee Ka Siong; Timbalan Menteri Pertahanan, Datuk Seri Ikmal Hisham Abdul Aziz dan Panglima Angkatan Tentera, Jeneral Tan Sri Affendi Buang.Bagi LIMA Edisi 2023, beberapa pembaharuan bakal disaksikan termasuk pengenalan segmen pertunjukan dan perlumbaan dron, segmen teknologi angkasa dan program menyeluruh untuk remaja.


Program MySTEP sedia 2,000 peluang pekerjaan di JKM

PASIR MAS, 8 Jun - Kerajaan meluluskan lebih 2,000 peluang pekerjaan tahun ini secara berperingkat menerusi Program Pekerjaan Jangka Pendek (MySTEP) bagi memenuhi jawatan yang diperlukan di Jabatan Kebajikan Masyarakat (JKM).Timbalan Menteri Pembangunan Wanita, Keluarga dan Masyarakat Datuk Siti Zailah Mohd Yusoff berkata perkara itu dilakukan kerana menyedari beban tugas pegawai di JKM yang terpaksa berdepan pelbagai masalah masyarakat seperti keganasan rumah tangga dan kes seksual dalam kalangan remaja."Susulan itu, pihak saya memohon kepada kerajaan supaya menambah peluang pekerjaan membabitkan tenaga kerja di JKM dalam membantu menangani masalah terbabit kerana terdapat beberapa negeri yang mempunyai jumlah penduduk padat merekodkan kes seksual tertinggi," katanya kepada pemberita selepas menyampaikan sumbangan tilam kepada mangsa banjir di Kampung Bendang Perol, Gual To'Deh di sini.

Ahli Parlimen Rantau Panjang itu berkata masyarakat perlu bersama-sama menangani masalah tersebut dan tidak mengharapkan pihak berkuasa semata-mata."Mengenai permasalahan remaja, ibu bapa perlu memainkan peranan dan mengambil berat tentang aktiviti anak-anak terutama yang berusia 18 tahun dan ke bawah, kalau perlu tengok juga telefon bimbit mereka kerana sekarang macam-macam perkara boleh terjadi terutama di media sosial."Amat malang sekiranya di usia yang mentah mereka sudah terbabit dengan pelbagai masalah yang mungkin berpunca daripada tiada kawalan ibu bapa, pengaruh rakan atau tiada pegangan agama yang kukuh," katanya lagi. - BERNAMA


LIMA ’23 rancakkan kembali sektor komersial maritim serta aeroangkasa

KUALA LUMPUR, 8 Jun - Kementerian Pengangkutan komited dalam mempromosikan segmen komersial maritim dan aeroangkasa yang merangkumi 40 peratus daripada pengisian Pameran Aeroangkasa dan Maritim Antarabangsa Langkawi (LlMA) 2023 (LIMA ‘23).Menteri Pengangkutan, Datuk Seri Dr Wee Ka Siong berkata penganjuran LIMA ’23 adalah platform terbaik untuk merancakkan kembali sebahagian sektor komersial maritim serta aeroangkasa yang terkesan akibat pandemik COVID-19 dengan kerjasama antara kementerian, agensi pemegang taruh yang berkaitan."Sektor komersial maritim dan aeroangkasa yang berpotensi untuk diketengahkan adalah merangkumi produk dan perkhidmatan teras, perkhidmatan sampingan, pendidikan dan kemajuan teknologi terkini serta peluang pendidikan dan kerjaya," kata Wee di sini.LIMA ‘23 yang tertunda sejak tahun 2021 ekoran pandemik COVID-19 bakal dianjurkan pada 23 Mei hingga 27 Mei tahun depan di Pulau Langkawi, Kedah seperti yang diumumkan Menteri Kanan Pertahanan Datuk Seri Hishammuddin Tun Hussein hari ini.Menurut Wee, berdasarkan perkembangan dan trend semasa Malaysia telah memperlihatkan peningkatan dalam industri dron dengan sekurang-kurangnya 200 syarikat dron telah dikenal pasti beroperasi di Malaysia.Wee berkata terdapat syarikat tempatan yang menjadi peneraju dalam industri dron dan syarikat berkenaan boleh mengambil platform itu untuk mengembangkan lagi potensi perniagaan masing-masing.

(Wee bercakap kepada media dalam sidang mediaselepas Majlis Prapelancaran Pameran LIMA ‘23)

"Kementerian Pengangkutan akan bekerjasama dengan kementerian lain seperti Kementerian Sains, Teknologi dan Inovasi serta Kementerian Komunikasi dan Multimedia bagi mendapatkan penyertaan syarikat dron komersial membabitkan pelbagai sektor seperti pertanian, logistik, media kreatif dan rekreasi, pemuliharaan alam sekitar, perancangan harta tanah dan pembinaan serta tenaga," katanya lagi.

Sebagai negara berstatus Negara Maritim Wee berkata, Malaysia perlu mengambil peluang dalam industri pembinaan dan pembaikan kapal di Malaysia yang keseluruhannya bernilai lebih daripada RM15.3 bilion.Sektor tersebut terdiri daripada sektor minyak dan gas, perikanan, kapal persiaran, pelabuhan serta sektor sokongan yang lain. "Berdasarkan statistik daripada pihak Jabatan Laut, hampir 100,000 kapal melalui Selat Melaka tahun lalu menjadikan antara laluan tersibuk dunia yang mengendalikan kira-kira 25 peratus barangan dagangan global," katanya.


Agong terima kunjungan Menteri Luar Arab Saudi

KUALA LUMPUR, 8 Jun- Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah berkenan menerima menghadap kunjungan hormat Menteri Luar Arab Saudi, Putera Faisal bin Farhan Al Saud di Istana Negara.Menerusi hantaran di Facebook, Istana Negara memaklumkan, dalam sesi menghadap yang berlangsung selama 30 minit bermula pukul 11.00 pagi itu menyentuh berkenaan hubungan dua hala dan persahabatan di antara Malaysia dan Arab Saudi sejak 1957, serta usaha pengukuhan perdagangan dan ekonomi kedua-dua negara.Turut berangkat ke sesi menghadap Pemangku Raja Pahang, Tengku Mahkota Tengku Hasanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah.Hadir sama, Menteri Luar, Datuk Seri Saifuddin Abdullah; Duta Besar Arab Saudi ke Malaysia, Datuk Dr Mahmoud Hussein Saeed Qattan dan Pegawai Yang Menjalankan Tugas Ketua Setiausaha Kementerian Luar Negeri, Datuk Amran Mohamed Zin."Seri Paduka Baginda menzahirkan penghargaan dan rasa suka cita terhadap hubungan akar umbi Malaysia dan Arab Saudi yang juga telah terjalin secara istimewa di dalam pelbagai aspek, termasuk sumbangan dan bantuan yang telah dihulurkan kepada Malaysia dalam memerangi penularan wabak COVID-19 serta pemulihan pasca pandemik," kata hantaran itu.

Menurut kenyataan itu, kedua-dua pemimpin turut menyentuh langkah untuk meningkat dan memperkembangkan lagi kerjasama serta pelaburan di dalam pelbagai bidang.Selain, bertukar-tukar pandangan berkenaan isu serantau dan antarabangsa berkepentingan kepada kedua-dua negara."Seri Paduka Baginda menzahirkan penghargaan kepada Kerajaan Arab Saudi dengan jumlah kuota pasca pandemik COVID-19 yang diberikan kepada jemaah haji Malaysia dan juga harapan agar jemaah haji Malaysia dapat menjalankan ibadah dan urusan haji mereka dengan lancar."Seri Paduka Baginda turut menzahirkan rasa sukacita Arab Saudi merupakan antara negara pasaran terbesar eksport minyak kelapa sawit bagi Malaysia dan terdapat peningkatan permintaan terhadap komoditi tersebut. "Pada tahun 2021, jumlah eksport minyak kelapa sawit Malaysia ke Arab Saudi bernilai RM1.763 bilion (USD 0.5 billion)."Seri Paduka Baginda menzahirkan penghargaan kepada Putera Faisal atas jemputan kepada Baginda untuk mengadakan lawatan rasmi ke Arab Saudi," tambah kenyataan itu. Dalam pada itu, Seri Paduka Baginda mendoakan agar Penjaga Dua Masjid Suci, Raja Salman bin Abdulaziz Al Saud dikurniakan keafiatan yang berpanjangan dan Arab Saudi dilimpahi keamanan, kesejahteraan serta kemakmuran berterusan.Pada tahun 2021, Arab Saudi merupakan rakan dagang kedua terbesar selepas Emiriah Arab Bersatu dan pasaran eksport ketiga terbesar serta sumber import terbesar bagi Malaysia di antara negara-negara Asia Barat.Pada tahun 2021, jumlah dagangan Malaysia dengan Arab Saudi bernilai RM17.56 bilion (USD4.23 bilion).


Semua majikan miliki pekerja wajib carum PERKESO

(Ketua Eksekutif PERKESO, Datuk Seri Dr Mohammed Azman Aziz Mohammed ketika ditemu bual media)

SHAH ALAM, 8 Jun - Semua majikan termasuklah pemilik kedai kecil yang mempunyai pekerja tidak terkecuali daripada mencarum dengan Pertubuhan Keselamatan Sosial (PERKESO).Jelas Ketua Eksekutifnya, Datuk Seri Dr Mohammed Azman Aziz Mohammed, ia bagi memastikan setiap pekerja yang layak akan mendapat perlindungan keselamatan sosial sewajarnya."Kalau mereka ada seorang pekerja kedai tepi jalan, kedai goreng pisang, kedai berniaga nasi lemak pagi ke, ada satu pekerja sahaja, sila daftar dan mencarum, tidak ada pengecualian, setiap majikan yang menggaji satu pekerja wajib, ini adalah termaktub di dalam Akta 4 dan Akta 800 dan begitu juga kepada pekerja-pekerja e-hailing dan p-hailing mungkin merasakan bahawa mereka tidak wajib, sebenarnya mereka juga telah diwajibkan untuk mendaftar dan mencarum, jadi kita juga telah mencari pendekatan, bukan untuk membebankan mereka tetapi menjaga kebajikan mereka," kata beliau pada sidang media Ops Kesan Peringkat Kebangsaan di sini, pagi tadi.

Dalam operasi tersebut, sebanyak 220 kompaun dan tujuh arahan pematuhan telah dikeluarkan daripada 1,258 majikan yang dilawati.Ops Kesan kali ini menyaksikan seramai 500 anggota PERKESO di seluruh negara turun padang secara serentak, setelah operasi itu dihentikan sementara tahun lepas akibat penularan COVID-19.


Wanita 50-an ditahan terbabit sindiket penipuan katering

JOHOR BAHRU, 8 Jun- Seorang wanita berusia dalam lingkungan 50-an ditahan polis kerana disyaki terlibat kes penipuan katering di beberapa daerah di Johor sejak awal bulan lalu.Ketua Polis Johor, Datuk Kamarul Zaman Mamat berkata, suspek dipercayai memperdaya mangsa dengan tawaran katering serendah RM8.00 sekepala.Bagaimanapun suspek tidak menyediakan makanan dan khemah seperti kuantiti dijanjikan."Suspek telah menawarkan tempahan katering untuk majlis-majlis kahwin, pertunangan dan sebagainya, namun semasa majlis berlangsung, tiada makanan.Ini adalah satu kes penipuan yang boleh menjejaskan keharmonian, kita tak dapat makan kita akan marah pada tuan rumah," katanya.

(Suspek dipercayai aktif di Facebook menggunakan nama akaun Kekasih Hati untuk memperdaya mangsa)

Tambah beliau, sindiket tersebut aktif di Facebook menggunakan nama akaun Kekasih Hati dan menukar nama kepada Emir Mimi, selepas mengetahui laporan dibuat berkenaan kegiatannya.Sindiket itu dipercayai telah mengaut keuntungan kira-kira RM60,000 selepas memperdaya 10 mangsa.Polis percaya, ramai lagi mangsa sudah ditipu sindiket itu dan laporan polis perlu dibuat, bagi membantu siasatan.Suspek direman sehingga 10 Jun dan kes disiasat mengikut Seksyen 420 Kanun Keseksaan.


RM130 juta untuk projek pembinaan jalan Igan ke Sibu

KUCHING, 8 Jun - Kerajaan Sarawak hari ini meluluskan peruntukan sebanyak RM130 juta bagi projek pembinaan jalan Igan ke Sibu.Premier Sarawak Tan Sri Abang Johari Tun Openg berkata projek pembinaan itu dijangka siap sepenuhnya dalam masa tiga tahun.Beliau berkata pembinaan jalan tersebut dijangka mampu mempercepat perjalanan penduduk di kawasan sekitar Igan ke bandar Sibu.

“Jalan ini nanti bukan sahaja dapat memanfaatkan penduduk kawasan Igan sahaja malah penduduk di kawasan Bawang Assan dan Bruit.“Apabila kita lihat impak baik pembinaan ini maka kita minta Jabatan Kerja Raya (JKR) untuk beri anggaran kos diperlukan dan JKR telah anggarkan RM130 juta. Jadi kita setuju luluskan jumlah itu,” kata Johari ketika berucap pada Majlis Penangguhan Pesta Matu 2022 di Matu hari ini. - BERNAMA


Carilamat nelayan dikhuatiri jatuh ke laut diteruskan

KUALA PERLIS, 8 Jun- Agensi Penguatkuasaan Maritim Malaysia (APMM), Zon Maritim Kuala Perlis meneruskan operasi mencari dan menyelamat (Carilamat) seorang nelayan tempatan yang dikhuatiri terjatuh ke dalam laut pagi semalam.Pengarah Zon Maritim Kuala Perlis, Komander Maritim Mohd Hashim Mat Zain berkata, bot PERKASA 1240 Maritim telah diatur gerak ke lokasi kejadian sebaik pihaknya menerima maklumat dan arahan koordinasi daripada Maritime Rescue Sub-Centre (MRSC) Langkawi.Jelas beliau, mangsa, Bukhari Yusof, 45, kali terakhir dilihat sedang tidur di atas bumbung bot semasa berada di laut."Menurut tekong bot berkenaan, mangsa disedari hilang dan disyaki jatuh ke dalam laut setelah bot dipukul ombak kuat semasa dalam perjalanan balik ke pangkalan.Kejadian berlaku kira-kira 5.7 batu nautika barat daya muara Kuala Perlis pada pukul 1.00 pagi semalam," katanya.

(Komander Maritim Mohd Hashim Mat Zain, Pengarah Zon Maritim Kuala Perlis)

Usaha mengesan mangsa turut disertai Pasukan Polis Marin (PPM), Jabatan Bomba dan Penyelamat Malaysia (JBPM), Unit Dron Angkatan Tentera Malaysia (ATM) dan Angkatan Pertahanan Awam Malaysia (APM) serta beberapa bot nelayan tempatan dengan keluasan pencarian seluas 40.14 batu nautika persegi.Pangkalan Hadapan Carilamat (PHC) turut didirikan di Pangkalan Nelayan Sungai Baru, bagi menyelaras operasi pencarian mangsa.


Malaysia dan UK sepakat laksana kerjasama tangani cabaran perubahan iklim

KUALA LUMPUR, 8 Jun - Malaysia dan United Kingdom menandatangani memorandum persefahaman mengenai perubahan iklim yang bertujuan untuk mengukuhkan kerjasama kedua-dua negara dalam melaksanakan pelbagai tindakan bagi menangani cabaran perubahan iklim.Memorandum itu ditandatangani oleh Menteri Alam Sekitar dan Air, Datuk Seri Tuan Ibrahim Tuan Man yang mewakili Malaysia dan Menteri Rantau Pasifik dan Alam Sekitar Antarabangsa yang mewakili United Kingdom, Lord Zac Goldsmith.

Tuan Ibrahim dalam kenyataannya berkata, kedua-dua negara akan bekerjasama untuk mengurangkan pelepasan gas rumah kaca berdasarkan komitmen negara masing-masing dengan menggalakkan perkongsian kepakaran teknikal dalam lima bidang utama.

(Menteri Alam Sekitar dan Air, Datuk Seri Tuan Ibrahim Tuan Man dan Menteri Rantau Pasifik dan Alam Sekitar Antarabangsa United Kingdom, Lord Zac Goldsmith menandatangani memorandum persefahaman)

Antaranya melibatkan usaha sama dalam perubahan iklim, pembangunan dasar mengenai pengurangan pelepasan gas rumah hijau, kerjasama penyelidikan saintifik dan teknikal, menggalakkan penglibatan sektor swasta dalam usaha ke arah transisi pembangunan mampan dan rendah karbon serta aktiviti-aktiviti bersama masyarakat.Beliau juga optimis kerjasama dengan United Kingdom dalam bidang perubahan iklim dan pembangunan mampan ini akan memangkin aspirasi negara untuk mencapai pelepasan Gas Rumah Kaca (GHG) sifar bersih seawal tahun 2050.


Industri komoditi perlu peka dengan peraturan buruh paksa CBP, elak sekatan kemasukan ke AS

(Menteri Perusahaan Perladangan dan Komoditi, Datuk Zuraida Kamaruddin)

KUALA LUMPUR, 8 Jun - Peserta industri yang berintensif buruh perlu lebih peka dengan peraturan buruh paksa Agensi Kastam dan Perlindungan Sempadan (CBP) Amerika Syarikat (AS) dan mencari pelan tindakan supaya tidak dikenakan Perintah Penahanan Pelepasan (WRO).Jelas Menteri Perusahaan Perladangan dan Komoditi, Datuk Zuraida Kamaruddin, kementeriannya tidak berniat untuk mempertikai hak prerogatif CBP, tetapi berpendapat dakwaan ia adalah tidak adil dan berat sebelah.“’Walaupun kita tidak sepenuhnya bersetuju dengan tindakan CBP, namun agensi penguatkuasaan berkenaan mempunyai hak prerogatif untuk mengambil tindakan berdasarkan apa yang pada ketika itu dianggap sebagai maklumat yang mereka perolehi.“Sekatan kemasukan minyak sawit dan produk minyak sawit Malaysia (dan selepas itu, sarung tangan getah) hanya berdasarkan tuduhan buruh paksa yang dibuat oleh pertubuhan bukan kerajaan (NGO) dan kumpulan-kumpulan lain,” katanya dalam satu kenyataan hari ini.Terdahulu, agensi penguatkuasaan CBP AS menjelaskan bagaimana mereka memperoleh bukti dakwaan buruh paksa serta prosedur siasatan yang telah dilakukan, dan ini menyebabkan produk daripada enam firma Malaysia masih dilarang memasuki pasaran negara itu akibat perintah WRO.

Zuraida berkata, berdasarkan keadaan tersebut dan selepas CBP menjelaskan bagaimana keputusan larangan ini diambil, pemain industri Malaysia terutama dalam sektor perladangan dan sarung getah yang berintensif buruh perlu mengambil kira sensitiviti CBP.Tambahnya pemain industri perlu mencari pelan tindakan supaya tidak dikenakan WRO sekali lagi, dengan tuduhan buruh paksa.KPPK turut menghargai usaha Persatuan Pengilang Sarung Tangan Getah Malaysia (MARGMA) untuk bekerjasama dengan CBP dalam isu tadbir urus isu buruh asing dan tempatan.MARGMA telah menerajui usaha sedemikian sejak 2018 apabila ia mendukung dasar hutang sifar dan turut memulakan tindakan pemulihan yang perlu diambil oleh setiap ahli untuk memisahkan mereka daripada stigma buruh paksa, menggunakan 11 petunjuk Pertubuhan Buruh Antarabangsa (ILO). Selain itu, MARGMA juga telah membentuk Unit ESG (Alam Sekitar, Sosial dan Tadbir Urus) dan satu pasukan petugas untuk mendidik dan menyedarkan ahli-ahli persatuan itu dan pekerja mereka mengenai 11 petunjuk ILO mengenai buruh paksa.


Kebebasan media perlu digunakan dengan cara betul - Wan Junaidi

(Menteri di JPM (Parlimen dan Undang-Undang), Datuk Seri Dr. Wan Junaidi Tuanku Jaafar berucap secara maya pada Majlis Penutupan Forum Kebebasan Media Sedunia)

KUALA LUMPUR, 8 Jun - Negara yang mengamalkan sistem demokrasi sentiasa memupuk kebebasan media dalam komuniti.Namun tegas Menteri Di Jabatan Perdana Menteri (Parlimen dan Undang-Undang), Datuk Seri Dr. Wan Junaidi Tuanku Jaafar, kebebasan media harus dipratikkan dengan cara yang betul supaya ia dapat menjamin kestabilan negara selain penyaluran berita berdasarkan batasan yang ditetapkan."Kebebasan media adalah asas kepada negara demokratik. Ia mencari dan mengedarkan berita, maklumat, idea, komen, pendapat dan pegangan mereka yang berkuasa dan bertanggungjawab. Kebebasan bersuara adalah hak asasi manusia sejagat dan termaktub dalam Perlembagaan Persekutuan kita. Oleh itu, tiada sesiapa pun termasuk ahli politik yang mempunyai hak dan kuasa untuk menyekat hak asasi ini.

"Namun begitu, saya secara peribadi percaya bahawa kita perlu bukan sahaja memastikan hak ini tidak disekat tetapi perlu ada penggunaannya secara bertanggungjawab," kata beliau secara maya pada majlis penutupan Forum Kebebasan Media Sedunia anjuran Pertubuhan Bangsa Bersatu (PBB) dan Kedutaan Belanda yang berlangsung di sini, hari ini.Wan Junaidi juga berharap media tempatan tidak mencontohi media barat yang sentiasa melaporkan perkara yang tidak sahih berhubung apa yang berlaku khususnya seperti di Palestin.


HFMD: Kes di Pahang meningkat 16 kali ganda

KUANTAN, 8 Jun- Situasi Penyakit Tangan, Kaki dan Mulut (HFMD) di Pahang menyaksikan peningkatan 16 kali ganda bagi tempoh Januari hingga semalam berbanding hanya 233 kes tempoh yang sama pada tahun lepas.Kes dilaporkan adalah sebanyak 3,760 dengan 3,585 atau 95.3 peratus daripadanya berlaku secara sporadik.Pengarah Kesihatan Negeri Pahang, Datuk Dr Nor Azimi Yunus berkata penularan kes yang berlaku di taska atau pusat jagaan harian kanak-kanak pula hanya dikesan sebanyak 4.7 peratus daripada jumlah tersebut."Kes yang kita laporkan di Pahang setakat ini sebanyak 3,760 kes.. kes di kesan secara sporadik maksudnya kita kesan dalam satu keluarga di rumah dan sebagainya dan mungkin 4.7 peratus sahaja, 175 kes kita kesan melalui taska dan sebahagian besar kes di Pahang kita kesan kumpulan umur 0 hingga 6 tahun iaitu sebanyak 89.8 peratus," katanya.

(Pengarah Kesihatan Negeri Pahang, Datuk Dr Nor Azimi Yunus)

Bagaimanapun, sebanyak 326 kes turut dilaporkan bagi kumpulan umur tujuh hingga 12 tahun dan 59 kes dikesan berlaku dalam kalangan individu berumur lebih 12 tahun.Dalam perkembangan lain, pihaknya turut melakukan pemantauan terhadap 505 premis taska dan tadika di seluruh Pahang dengan 35 premis telah diarahakan tutup bawah Akta Kawalan Penyakit Berjangkit 1988 manakala dua pusat jagaan harian telah melakukan penutupan secara sukarela.Terdahulu, Dr. Nor Azimi melakukan Aktiviti Pemeriksaan dan Pendidikan Kesihatan Taska/ Tadika di daerah Kuantan.


KKM pantau rapi penularan kes cacar monyet - Khairy

KUALA LUMPUR, 8 Jun - Kementerian Kesihatan terus melaksanakan pemantauan rapi perkembangan penularan kes cacar monyet walaupun penularan belum berlaku di Malaysia.Jelas Menterinya, Khairy Jamaluddin, pihak kementerian kini mempunyai pelan pencegahan dalam mengelakkan penularan wabak berkenaan di negara ini."Kes monkeypox atau cacar monyet belum lagi berlaku di Malaysia namun Kementerian Kesihatan Malaysia (KKM) memantau rapi perkembangannya. KKM juga mempunyai pelan strategik menghadapi risiko kemasukan cacar monyet berpandukan saranan World Health Organization (WHO) seperti penyediaan tatacara pengesanan dan notifikasi kes, pengambilan sampel, siasatan dan pengurusan kes serta kontak rapat dan pemantauan di pintu masuk antarabangsa.

"Saya ingin menasihatkan orang ramai supaya berjaga-jaga terutamanya yang ingin mengembara ke negara-negara yang telah melaporkan kes tersebut," kata beliau menerusi laman Facebooknya, hari ini.Sebelum ini, dilaporkan tiga kes disyaki cacar monyet di negara ini, namun Kementerian Kesihatan mengesahkan dua daripadanya adalah cacar air manakala bakinya adalah Penyakit Tangan, Kaki dan Mulut (HFMD).


Draf RUU Larangan Tukar Parti dimuktamadkan untuk dibentang, dibahas di Dewan Rakyat

(Menteri Di Jabatan Perdana Menteri (Parlimen dan Undang-Undang), Datuk Seri Dr. Wan Junaidi Tuanku Jaafar)

PUTRAJAYA, 8 Jun - Mesyuarat Jawatankuasa Pilihan Khas Menimbang Rang Undang-Undang Perlembagaan (Pindaan) (No.3) 2022 Dan Mengenai Peruntukan Larangan Ahli Dewan Rakyat Bertukar Parti, bersetuju dan memuktamadkan draf Rang Undang-Undang Peruntukan Larangan Ahli Dewan Rakyat Bertukar Parti (Pindaan) (No. 3) 2022 untuk dibentangkan serta dibahaskan dalam sidang Dewan Rakyat.Menurut Menteri di Jabatan Perdana Menteri (Parlimen dan Undang-Undang), Datuk Seri Dr. Wan Junaidi Tuanku Jaafar, lima persoalan dasar telah dibangkitkan Jemaah Menteri semasa mesyuarat pada 1 Jun lepas dan telah diulas serta dijawab oleh Jawatankuasa Pilihan Khas Parlimen dalam mesyuarat semalam.Jelasnya, maklum balas Jawatankuasa Pilihan Khas Parlimen berkaitan perkara itu akan dibawa semula sebagai suatu Nota Jemaah Menteri dalam mesyuarat Jemaah Menteri akan datang.Mesyuarat terakhir akan diadakan dalam masa terdekat untuk mengesahkan Penyata Jawatankuasa Pilihan Khas.

Jawatankuasa Pilihan Khas ini juga secara sebulat suara bersetuju meminta dan mencadangkan kepada Perdana Menteri, Datuk Seri Ismail Sabri Yaakob, selaras dengan Peraturan Mesyuarat 11(3), Peraturan-Peraturan Majlis Mesyuarat Dewan Rakyat untuk diadakan Mesyuarat Khas Parlimen pada minggu pertama bulan Julai 2022.Secara umumnya, Jawatankuasa Pilihan Khas ini telah berjaya melaksanakan terma rujukan sebagaimana usul yang diluluskan pada 11 April 2022. Pencapaian ini merupakan hasil komitmen bersama oleh semua ahli jawatankuasa dengan sokongan padu Parlimen Malaysia,Bahagian Hal Ehwal Undang-Undang, Jabatan Perdana Menteri dan Jabatan Peguam Negara.


Transformasi nelayan, bantuan RM150 juta diperuntukkan

PUTRAJAYA, 8 Jun - Kerajaan telah memperuntukkan bantuan berjumlah RM150 juta bawah Dana Jaminan Makanan (DJM) dan pinjaman mudah untuk mentransformasi nelayan melalui perolehan vesel moden berteknologi tinggi.Jabatan Perikanan dalam kenyataan memaklumkan kedua-dua kemudahan itu adalah untuk pembangunan industri perikanan pantai menerusi program pemodenan vesel, menggalakkan penggunaan peralatan mesra alam dan peningkatan mekanisasi peralatan tangkapan vesel di Zon A dan Zon B. “Ia (bantuan) membuka peluang nelayan tradisi di Zon A dan Zon B menaik taraf dan memodenkan vesel, mekanisasi, peralatan tangkapan yang lebih efisien dan mesra sumber.“Selain itu, ia meningkatkan aspek keselamatan dan peningkatan kualiti hasil tangkapan secara mampan selain secara langsung meningkatkan pendapatan nelayan A dan Zon B,” menurut jabatan itu dalam kenyataan yang dikeluarkan sempena sambutan Hari Laut Sedunia hari ini.Menurut Jabatan Perikanan, kemudahan bantuan itu juga menggalakkan vesel beroperasi di zon yang lebih jauh, mengubah suai vesel dengan konsep ke arah pemodenan vesel, pembelian enjin baharu atau menambah baik peralatan menangkap ikan bagi berpindah ke Zon C.“Ini seterusnya akan meningkatkan proses pemuliharaan semula jadi stok ikan dan kualiti ekosistem di kawasan kurang 12 batu nautika dari pantai dan mewujudkan kawasan menangkap ikan yang stabil serta penerokaan yang mapan.“Ini sekali gus akan mengurangkan kebergantungan penggunaan kru bukan warganegara bekerja di atas vesel penangkapan ikan tempatan dan menggalakkan penglibatan kru warganegara termasuk belia bekerja di atas vesel penangkapan ikan yang moden dan selesa,” menurut jabatan itu. Jabatan Perikanan memaklumkan Malaysia sebagai satu daripada negara yang telah memeterai Konvensyen Kepelbagaian Biologi (CBD) dituntut untuk memastikan sebanyak 10 peratus daripada keluasan perairan marin negara dijadikan sebagai Kawasan Perlindungan Marin (MPAs) menjelang 2020. Sehingga kini, jumlah keluasan perairan yang ditadbir urus oleh Jabatan Perikanan adalah 2,486.13 kilometer persegi (km2) manakala jumlah keseluruhan MPA untuk Malaysia adalah sebanyak 2,631.8093 km2.Dengan adanya MPAs, Malaysia akan mencapai Matlamat Pembangunan Lestari (SDG) yang ke-14 khususnya sasaran 14.1, 14.2 dan 14.5 iaitu Kehidupan Dalam Air di bawah SDG.“Pencapaian SDG tersebut seterusnya akan menjamin kelestarian jaminan makanan dari sumber marin dengan lebih mampan di samping kehidupan marin yang lain seperti terumbu karang,” menurut kenyataan itu.- BERNAMA


K-KOMM terus komited banteras penyebaran berita palsu

(Timbalan Ketua Setiausaha (Komunikasi Strategik dan Industri Kreatif) K-KOMM, Mastura Ahmad Mustafa berucap mewakili Menteri, Tan Sri Annuar Musa pada Forum Kebebasan Media Sedunia)

KUALA LUMPUR, 8 Jun - Kementerian Komunikasi dan Multimedia (K-KOMM) terus komited membanteras penyebaran berita palsu menerusi pelbagai platform selain mengekalkan kebebasan media.Menterinya, Tan Sri Annuar Musa berkata, ia memandangkan Malaysia terus menjadi mangsa penyebaran berita palsu khususnya ketika fasa pandemik COVID-19. Keadaan itu mewujudkan situasi yang sukar kepada rakyat untuk mendapatkan berita yang sahih ketika pandemik COVID-19 melanda negara."Peningkatan berita palsu perlu ditangani, kewujudan berita palsu dalam medium komunikasi akan menyekat masyarakat daripada berkomunikasi dan mengurangkan keupayaan masyarakat untuk terlibat dalam wacana yang produktif. "Kerajaan Malaysia telah melaksanakan pelbagai usaha yang membolehkan rakyat Malaysia membezakan maklumat palsu daripada berita palsu dan mengesahkan sebarang maklumat yang mereka terima," kata beliau pada Forum Kebebasan Media Sedunia yang diadakan secara maya, di sini.

Teks ucapan beliau dibacakan Timbalan Ketua Setiausaha (Komunikasi Strategik dan Industri Kreatif) K-KOMM, Mastura Ahmad Mustafa. Tambah Annuar lagi, penyebaran berita palsu boleh mewujudkan situasi yang negatif di kalangan rakyat dan pihak media juga perlu memainkan peranan dalam menangkis berita palsu.Buat masa ini, kerajaan telah mewujudkan portal SEBENARNYA.MY bagi membolehkan orang ramai mendapatkan sumber info yang sahih.Forum Kebebasan Media Sedunia tersebut merupakan anjuran Pertubuhan Bangsa Bersatu (PBB) dan Kedutaan Belanda.


Konvensyen Keselamatan Perlindungan 2022: Tingkat kepekaan ancaman siber penjawat awam

KUALA LUMPUR, 8 Jun- Ancaman siber menjadi fokus utama yang akan dibentangkan dalam penganjuran Konvensyen Keselamatan Perlindungan Peringkat kebangsaan Tahun 2022 yang berlangsung esok.Konvensyen bertujuan meningkatkan kepekaan dalam kalangan penjawat awam terutama Ketua-ketua Jabatan, mengenai ancaman berkenaan kebocoran maklumat serta pengurusan maklumat berkaitan dokumen rahsia kerajaan.Jelas Ketua Pengarah Keselamatan Kerajaan, Rahimi Ismail, terdapat empat kertas kerja yang akan dibentangkan berkaitan dengan strategi menangani ancaman siber dalam konteks keselamatan perlindungan maklumat kerajaan."Sebagai peneraju utama dalam konvensyen ini kita memastikan satu bila kita melaksanakan konvensyen ini jabatan-jabatan dapat mencapai penarafan pengiktirafan ke atas jabatan yang mendapat lima bintang dan juga satu lagi ialah kertas kerja yang dibentangkan kita akan memastikan hala tuju baru kita nak menangani ancaman-ancaman siber negara yang mendatang melalui 'solution' atau rumusan yang akan dibentangkan kemudian kita akan membentuk satu halatuju baru bagaimana kita nak mendepani cabaran-cabaran di masa hadapan," katanya.

(Ketua Pengarah Keselamatan Kerajaan, Rahimi Ismail)

Penyampaian anugerah dan sijil kepada agensi yang mendapat penarafan cemerlang lima Bintang dalam Anugerah Khas Keselamatan Perlindungan (AKKP) Tahun 2021 turut diadakan.Bertemakan “Keselamatan Perlindungan Pemangkin Revolusi Digital Negara”, konvensyen itu akan dirasmikan Ketua Setiausaha Negara, Tan Sri Mohd Zuki Ali.Konvensyen bermula dari pukul 8.30 pagi hingga 4.30 petang di Putrajaya.


Kebakaran di Jonker Walk: Wanita warga emas maut

MELAKA, 8 Jun - Seorang wanita warga emas maut selepas terperangkap dalam kebakaran di bangunan rumah kedai dua tingkat di Jonker Walk, malam tadi.Menurut Jurucakap Jabatan Bomba dan Penyelamat Malaysia (JBPM) Melaka dalam kejadian pada 9.37 malam itu, mangsa, Koo Kim Foong, 75, ditemukan dalam keadaan tidak sedarkan diri di tingkat atas premis itu oleh anggota bomba.Mangsa didapati melecur antara 60 dan 70 peratus di bahagian badan.“Mangsa (Koo) yang tinggal di premis itu disahkan meninggal dunia selepas pemeriksaan oleh pegawai perubatan. Kebakaran melibatkan dua pintu bangunan rumah kedai jenis sementara dan hampir 80 peratus bangunan tersebut musnah dijilat api," katanya.Beliau juga memaklumkan dua jentera dari Balai Bomba dan Penyelamat Melaka Tengah dan Padang Temu bersama 23 pegawai serta anggota digegaskan ke lokasi kejadian sejurus menerima panggilan kecemasan.Kebakaran berjaya dikawal dalam tempoh 20 minit manakala punca kejadian dan jumlah kerugian sedang disiasat.

(Anggota Bomba dan Penyelamat sedang memadamkan api dalam kebakaran yang memusnahkan rumah kedai  di Jonker Walk/ FB Melaka Hari Ini)


IPIS Melaka perlu segera berdaftar dengan JAIM

JASIN, 7 Jun - Semua Institut Pendidikan Islam Swasta (IPIS) di Melaka diseru segera berdaftar dengan Jabatan Agama Islam Melaka (JAIM) bagi memastikan penyelarasan berkaitan pengoperasian, silibus serta kebajikan pelajar dan guru terpelihara.Ketua Menteri Melaka, Datuk Seri Sulaiman Md Ali berkata setakat ini JAIM mengenal pasti 115 IPIS beroperasi di negeri itu yang terdiri daripada 82 sekolah tahfiz swasta, sekolah pondok Islam swasta (17), sekolah rendah Islam swasta (11) dan sekolah menengah Islam swasta (lima).Beliau berkata daripada jumlah keseluruhan IPIS itu, hanya 28 sekolah berdaftar penuh, berdaftar sementara (73), dalam proses daftar (satu) dan belum daftar (13)."Walaupun jumlah IPIS yang belum berdaftar agak kecil tetapi kami akan membantu pihak pengurusan pusat berkenaan untuk berdaftar kerana kami bukan mahu mencari kesalahan mereka sebaliknya akan membantu memudahkan proses pendaftaran."Proses pendaftaran juga memerlukan banyak prosedur yang perlu dipatuhi seperti bangunan yang dijadikan pusat tahfiz mendapat CF (sijil layak menduduki) daripada Jabatan Bomba dan Penyelamat Malaysia (JBPM) selain beberapa prosedur yang perlu diikuti di bawah pihak berkuasa tempatan," katanya kepada pemberita di sini hari ini.Beliau berkata demikian selepas menyempurnakan Majlis Pecah Tanah Projek Pembinaan Sekolah Menengah Tahfiz Al-Quran Chenderah yang turut dihadiri Exco Kerja Raya, Pengangkutan, Kemudahan Awam, Infrastruktur dan Pengurusan Banjir negeri Datuk Rahmad Mariman dan Pengarah JAIM Datuk Che Sukri Che Mat.

(Ketua Menteri Melaka, Datuk Seri Sulaiman Md Ali)

Sulaiman berkata IPIS yang telah berdaftar di bawah JAIM akan mendapat pelbagai manfaat termasuk bantuan tahunan daripada kerajaan negeri dan juga Jabatan Kemajuan Islam Malaysia (Jakim).Beliau berkata selain itu pendaftaran berkenaan penting bagi memastikan sekiranya berlaku sesuatu perkara tidak diingini di sekolah atau pusat tahfiz terlibat, tindakan segera dapat dilakukan kerana pengoperasian institut itu dalam pengetahuan kerajaan negeri.Terdahulu katanya pembinaan Sekolah Menengah Tahfiz Al-Quran Chenderah dilaksanakan menggunakan peruntukan sebanyak RM12.14 juta yang diluluskan di bawah Rancangan Malaysia ke-11 (RMK11) iaitu pembinaannya perlu disiapkan dalam tempoh 30 bulan sebelum Jun 2024."Projek ini akan dibina di atas tapak seluas 5.1 hektar dan dilengkapi dengan kemudahan prasarana seperti bangunan akademik seperti pejabat pentadbiran dan bilik darjah, dataran serta bangunan sokongan yang mampu menampung 450 pelajar."Permohonan ini telah dibuat sejak 2007 berikutan kemudahan pelajar dan guru yang terhad pada ketika itu memandangkan bangunan sekolah ini pada asalnya adalah bangunan Kompleks Tahfiz Al-Quran JAIM di Chenderah," katanya lagi. - BERNAMA